url: =Malaysia gamah Zomite' Dinmun Etkikna (Crying for God's help)\n"Banghang in Malaysia gamah Zomite kipai muaimuai hiam?" ci-in poimawh sakna tawh lung himawh minampih tampi ki om hi. Ahi ding mah hi. Banghang hiam cih leh, Malaysia pen biakna lamah enlehang zong, Islam gam hi-in, Zogam panin zong gamlapi ahih banah sum leh pai tampi bei in, luangkham lianga kipai hitanghial hi.\n1. Zogam ah nektawm zonna haksa:\nI Zogam ah nektawm zon haksa in, nikhat thapai i thalawh ngiatngiat sum tawh innkuan khat genloh mimal khat in zong hoihtak kikhom hetlo bek thamloh in, a tamzaw in nasep ding ngiat zong kimu zolo ahih manin, Malaysia gam akitung khengkhang suak photphot hi.\n2. Tu leh ta-te' mailam ding khualsakna:\nNektawm zonkawm in, Leitungbup huam ngaihsutpih kipawlna UNHCR te' vaihawm sakna tawh gambel ngah theihna lampi tawnin kipai a, Malaysia gam pen khawlmun khat hongsuak kik bek hi. Tua ahih manin, Malaysia pen gam nihna ci-in, tangpi tangta in kiciamteh a, gambelhna ding mun pen gam thumna ci-in ki ciamteh ciat hi.\nEi tek a ding ahih leh koikoi ah piangthei sam mah hi. Ahi zongin, Zogam sungah sum khuambul neilote' a dingin, nek leh dawn, tu le ta-te' pil sinna ah ki tuantual ahih manin, suan leh khakte' pilna ding ngaihsutna tawh Malaysia tawnin gambel dingin kipai khengkhang ahihna akua mapeuh in telkim ding kisam kasa phapha hi.\n3. Tulaitak Zomite' Dinmun:\nI theihsa tek mah bangin, Zomi a tamzaw pen Refugee hizaw a, work permit tawh nasem ngiat a om pen 0.1% khawngbek ki om ding hi. Tua sungah tulaitak in UNHCR Status ngahsa pen 45% bangbek ki om ding hi. Zomi vekpi pen 25,000 bang ki om lai ding hi.\n4. Malaysia gam sungah Nekzonzia:\nHauhzawh taktakna ding nasep asem ki om khollo in, nektawm zon tawh kinamtaak pian vive kihi zaw tek hi. Tua nasep ziate leh dinmun anuai ah envat ni.\na). Own Business:\nHih Own Business pen ansai hizaw pian hi. Pawlkhat ten Zosai hongin, pawlkhat ten Chinese food zuakin Ansai nasep "Own business" tawh a khuasa pen 00.02% khawng mah ki om ding hi. Hih sungah Ansai lianpi hilo in, Ansaipite' pangbel in, Saino khat hong a, khuasa kitamzaw hi.\nb). Restaurants Staff:\nMilip 50% phial bangin Ansai nasep semin, Ansai general work kitam zaw hi. Tua sung panin, Chef (Mehkang), Suppervisor, Cassier leh Team Leader ciang bang angah Ansai nasem khempeuh lakpan 1% bang kipha hi. Tualo teng pen Factory, Construction, Plantation, TV Game khawngpeuh semin kikhuasa hi.\nc). Minam Nasemte:\nHizah mihingte amun munah haksatna atuak hunah hong van dingin, Minam kipawlna, Naupangte' pilna lamah pattahna leh biakna kipawlna ah nasem zong honpi khat mah ki om a, tuate zong amau hih zawh tantan in, Minam' a dingin gamtang ciat uhhi. Adiak in Zomi tawh kisai vaipuak lianpi anei ZAM zumpi ah full time Staff bekbek pen 12 bang pha uhhi.\nTheih ding pawlkhat:\nMalaysia gamah khuasa a om Zomite' a dingin, Malaysia pen aki dinkhawl bialbual himawk a, mainawt ding maw, nungkik ding, lampi nih kikhung den hi. Tua ahih manin, tulaitak dinmun mah thupi seh in, hun zatsiam ding thupi hi.\nWork permit tawh hongtung namdangte pen kum 3 sungbang hamsa tangpi-in, na hong sem gaigai uh a, sum khuambul hoih khop ngahsa in a gamtek uh zuan ciat uhhi. Ei Zomite pen UN peuh muangin sum zon ngiatngiat lamah ki polhteh mahmah mawk hi.\nTu a kipan in nasep mah thupisak ngiat in, sum i khol tinten tek ding kihan thawn hang. Tua banah Minam kipawlna in ama' sep zawh tantan hong sem ding a, na khempeuh ah zong aki konlawh thei hikhinlo ahih manin, eimah mah mimal kikhualna bulphuh a, adiak in, cihmawh dongtuakna ah kiallap belhtheih ding, "Khua Kipawlna" ciat ah Innpi neihzawh sawmtek in, Khua Kipawlna sum khuambul kician zong neihsawm tek ni.\nTua mah bangin, Biakna lamah makaite leh Biakna nasemte khempeuh in amun khempeuh leh ahun khempeuh in ihaksatna hongvan kimzo tuanlo ahih manin, aveng veng leh amun mun, aphual phual panin, Homecell te nei in, Zomi khempeuh amun mun pan kituah khawmin kimuh khop zelzel ding kisam hi.\nAthupi ah, Minambup huam genvai ah gamtang kipawlna ah genvai tawh kisai kipawlna sum mahmah ikhiat tek ding thupi hi. Gentehna: ZAM kipawlna huamah Social Welfare kinei ahih manin, kumkhat ai dingin, RM. 10 bek kila hi. Minam kipawlna ah Membership pen RM. 50 bang hi a, avekpi gawm in RM. 60 bek ahihi.\nUN tawh i om a, permit tawh i om zongin hih minam vai ah kipawlna pen ei mimal kihelna hipah ahih manin, bawl ngiat ding, neih ngiat ding kisam hi. Biakna Pawlpi zong na lunglutna pen munkhat ah kihel hamtang inla, mival suah sawm kei in.\n1). Minam kipawlna ah kihel in!\n2). Biakna kipawlna ah kihel in!\n3). Khua kipawlna ah kihel in!\nHih mun thum tengah nakihel nak leh navei natak ah hong domsang dingin, Zomi a lomlom in kiging khin a, haksat dongtuahna in nang hong vuknelh zo peuhmah lo in, Leitung azo mihing nasuak ding hi.\nMalaysia panin Zogam zuanin naciah sawm leh lampi nih om a, khat pen illegal Agent tawh leilam tawn a ciahna hi in, Agent te' tungah sum pia ziau a, ciah vingveng theihna ahihi. khat pen tunglam tawh ciahna hi in, Myanmar Nationality khat nahihna tawh Myanmar Embassy ah Document ngenin, tua tawh Immigration zumpi ah khutpi mek a, kumpi phalna tawh Air Ticket lei-a ciah vingveng theihna ahihi.\n1. Myanmar Embassy: 00.00 +\n2. Immigration Office: RM. 400 +\n3. Air Ticket: RM. 400 +\nTheih dingin, tunglam tawh naciah sawm leh Immigration zumpi ah na khutpi mekna hangin, Malaysia ki lutkik thei nawnlo hi. Nalut kiknop leh kum 6 khit bangbek ciangin, legally in kilut kik thei pan ding hi.\nMalaysia ah dinkhawl a om ka mipihte khempeuh' a dingin, khitui luang a thungetna anei tawntung leh Malaysia gamah note tawh khuasa khawm,


timestamp: atn

url: =A kibang lo Zomi & Zogam ~ Pau Khat Suan :: ZOMI DAILY\nposted on 24 November 2017 at 10:41 am Lomkholna: News, Paukhatsuan, Zomi\nA kibang lo pawlkhat kibang sak masa thei hile hang, i ngaihsutna, i deihna, i lunggulh, i tup i ngim ong kihual zawdeuh thei ding a, tua in i tonkhawm pah kei zong in ngatna kibang, kungmui kibang, lam-etna kibang ah ong paikhawm sak thei zawdeuh ding hi.\nTampi omding lak ah…\n1) Zomi i cih ciang –\na) – Tedim, Tonzang, Lamka bulphuh a kamphen kullo teng\nb) – Kawlgam Chin State pan a kipan khia minamke khempeuh\nc) – Kawlgam Chin State, India Mizoram & Manipur, Bangladesh Chittagong Hill track minam khempeuh\n2) Zogam i cih ciang –\na) – Tedim, Tonzang, lamka huam ( & Kamphen kullo teng tenna zanggam kuam teng )\nb) – Kawlgam Chin State (& Chin State a minamke te’ tenna zangkuam kipeh teng)\nc) – Kawlgam Chin State, India Mizoram & Manipur gamkhen, leh Bangladesh Chittagong Hill track (& tua gamte tawh a kizom minamte’ tenna gamkuam pawlkhat)\nZomi & Zogam i cih, i lawh sim in i mitkha a ongsuak minam leh gam kibang hileh i mailam, i nanawtna, i lam-etna, i tup i ngim, i lunggulh ong kihual ding a, i masuat kibang in i kalsuandan leh i tot lampi kikum thei ding, khat le khat tha kipia in kipanpih thei zawdeuh ding hihang.\nNambup ai-awh a kampau ding kua?\nParliament leh kumpi vaihawmna ah member khempeuh in nasep nakpitak hanciam napi, tua nasepna midang/gamdangte mai ah a genkhiat ding ciang mi khempeuh in gen zaizai lo a, thu gending mi khat ki minvawh, ki tuamseh in tua in gen hi. Tua pen spokesperson (spokesman/spokeswoman) kici hi.\nMinam vai nasep nakpi tak hanciam ngeingai ding hi a, ahih hang tua minam tawh kisai thulian thu thupi genna pen “spokespersons” gen ding ahi hi.\nTu laitak a i spokesperson pen i MPte ahihlam phawk gige ni.\nUm nuam keng\nI minam sung biakna leh kipawlna tuamtuamte a vaihawmnate ka etet ciang…\nMipi in Pasian’ nasem a i ngaihsut biakna nasem, biakna siate ki muang mahmah, ong khemkhem phial tale uh, (ong khemkhem uh ahih lam i theih gega zong pawlkhat om lel e ) a hihna khempeuh uh Pasian enkawm sa a kimuang tantan napi….. tua i siate mah in mipi (layman) peuhmah muang vetlo, naseppih ding leh khut kiletpih ding genloh thu le la thuthuk kuppih ding nangawn a ngaihsun vetlo, bangmah a thei kilkel lo ding bang a ngaihsun in, a pawlbawl sunsun uh zong sawltheih ding a a ngaihsun uh hileh kilawm hiveh aw…\nKhasiat huai sa ing. I muh gige a piangpiang thu hi a, sang nuam takei leng ong piangpiang thu hi napi thei gega sa mah in um nuam het kei tantan ing. Pau Khat Suan\nPrevious: Mi lawhcingte thusim ~ Dong Mung\nNext: Ka ngaihsut pakkhak thu: Hanciam leh Hahkat


url: =Vonte ading a kigingsa omden Zuapa (Father’s Day Special) :: ZOMI DAILY\nposted on 13 June 2018 at 2:16 pm Lomkholna: Article, Dongmung, TuunlehZua\n1992 kum Barcelona a kibawl Olympic Games ah metre 400 tai kidemna ah tai-in gualzawhna ngah dingin lunggulhna le hanciamna tak tawh kihel dingin Derek Redmond zong hong pai hi. Tai kidem toto uh-a Semi-final kidem ding hong hita hi. Semi-final kidemna ah zo le-uh final kah in tua pan gualzawhna medal ngah ding ahi uh hi.\nTua bangin semi-final kidem dingin hong kithawi taktak ta uh-a, a tai hat mi 8 hong kidem ta uh hi. Tai kidem hong kipan ta uh-a, a vekun a hat theih tawp un tai ngeingai uh hi.\nKaamsiatna ci ding ihi hiam metre 150 hong tun ciangin Derek pen a ziatlam khe na sakna tawh(ei pau dan hileh a pheisa tai/ a tansa tai dan/ a khetul thagui na) tai zom thei nawnlo in hong om mawk hi. Bangbang hileh hanciam in tai teitei ning, ci-in a kalsuan hangin na sa lua mahmah ahih manin tai zom thei mello hi.\nTua laitak in mipi sungpan papi khat hong paikhia a, Derek huh ding a sawm hi. Security-te’n zong phallo in na khaam uh hi. Ahi zongin tua papi pa’n nawksuak in Derek a va huh hi. Tua papipa pen Derek ii pa ahi hi.\nA tapa kiang a tun ciangin, “A tawp dong i nih in(i pata in) zo suak ni,” ci-in a tapa a liangah kawi in, a kawngah len-a a tawp dong a paipih hi.\nTua bangin patate’ hanciam khopna, kalsuan khopna a muh uh ciangin mipi 65,000-te dingto in khut beng uh-a, khitui luangin a om uh hi.\nHih Games ah Derek in pahtawina le gualzawhna a ngah lianloh hangin hih thupiang hangin leitungah mi tampite in Pate’ ii itna telsiam lawhin a tulmawh ding thupiang/taangthu khat a suak hi.\n1). I maban ding hanciamna tawh i kalsuanna ah i phawkkha kei phial zongin ei tawh i Pate’ hong omkhawm den hi(Derek pa’ zong Games en mipite lakah na om).\n2). I mainawtna lampi ah lametloh pi, lunggulh masak lohpi i tuk khak ciang eite hong phongin a khut tawh hong lenin hong panpih den i Pate ahi hi.\n3). I hanciamna ah thukhun tawh kituaklo, ei ii kalsuanzia tawh kituak kei tase mah leh…tuate awlmawh loin a tate ading ahih naakleh bangbang haksatna, thukham-thukhun tawh a kilehbulh phial zongin hong panpih nuam den i Pate hi.\n4). Khitui luangin, lamet bei-in, khasia in i om laitak i khitui hong nulsak, i lamet beina ah lametna thak tawh hong kalsuanpih nuam, i khasiatna ah hong hehnem i Pate’ hi.\n5). Gualzawhna lukhu i ngah kei phial zongin kung dong i tun theih nadingin hong hanciampih, hong kalsuanpih nuam den i Pate hi.\n6). A khut tawh hong len in haksatna kuampite hong kantanpih nuam den i Pate’ hi.\n7). A vonte’ adingina kigingsa in a omden i ZUAPA hi…\nPate itna a telsiam kim dingin laisim mimal kim Topa’n thupha hong pia tahen… Lungdam, Dong Mung NB: A tunga thupiang a telcian nuam, a simbeh nuamte’n google search ah Derek Redmond ci-in gelh le-uhcin sim theih ding, et theih ding tampi om hi…\nPrevious: Tutna mun 5 (Thukhen zum leh Politics sepna ah)\nNext: Africa gamah Pastor khatin tui aphum laitak awle in petlum


url: =USA Ah Pumkhatsua Thungetsakna ~ Thu Tatuam (Siyin News)\nUSA Ah Pumkhatsua Thungetsakna\nSunday, July 23, 2017 Sizaang Thu 1 comment\nThuklai khuami USA, Maryland, Frederick teang Pa Hau Kam le Nu Huaino te tanu Lian Ciang Kam le alawmpa Wesley James Judson Fox te ii pumkhatsua thuphapiak kikhopna sia\nFrederick ah July 22, 2017 ah sun nai 3:00 pawlin nei hi. TOPA in thupha piaksak ta hen.\nIBU SRI MUSDALIFHA August 2, 2017 at 6:30 AM


url: =India ah huihpi in nawkgawp leuleu ahih manin mi 70 in sihlawh, 100 val liam :: ZOMI DAILY\nposted on 14 May 2018 at 9:01 pm Lomkholna: India, News, Sawltak, World\nIndia gamsung ah huihpi in nawkgawp leuleu ahih manin mi 70 in sihlawh, 100 val liam\nIndia gamsung ah sehnel akihel huihpi “Sandstorms” in nawkgawp ahih manin mi 70 bangin sihlawhkhin a, adang aliam bekbekzong mi 100 val bang phakhinta cih AFP pan kiza hi. Abeisa inzong India gamsung ah Sandstorms in nawkgawp theizel a, hihpen Sunday zanlam in anawkkik hi ci’n India Official te’n agenkhiat uh ahihi.\nSunday zankimlam in India gamsung leilu, leitaw leh nisuahna lamah huihpi khauhmahmah in, ahatna naikhat 100 Kilometer (62 Miles) tawh nawkgawp hi. Tuahangin singkung te abul panin kilonkhia in, meikhuam te kipuk a, innzong tampitak kisia hi ci’n Federal and State Disaster Management Agencies pan thunei te’n genkhia uhhi.\nUttar Pradesh State sungah gialpi kia in, huihpi leh khuaphelap kithuah in nawkgawp a, inn kicim, singkung kipuk, mei kisia in, mihing zong akigawm in mi 40 bangin sihlawh uhhi ci’n State Disaster Management Department te’n genkhia uhhi.\nInn kisia bekbek zong inn 40 bang pha a, inn te pukcip ahih manin aliam bekbekzong mi 80 bang pha uhhi.\nWest Bengal sungahzong Sunday nimah in Thunderstorms hangin mi 14 in sihlawh a, Andhra Pradesh sungahzong kek in adenlup mi 12 bang si uhhi.\nMay 01 ni inzong Southern State sungah kekkia 40,000 Lightning Bolts veibang om a, mi 14 takin sihlawh uhhi.\nBihar leh New Delhi ahzong huihpi naikhat 100 Kilometers tawh nawkgawp ahih manin mi 2 in sihlawh hi ci’n National Disaster Management Authorities te’n genkhia uhhi.\nHuihpi khuahlua mahmah ahih manin Indira Gandhi International Airport zong nai 2 sung ki khakcipsak a, vanleng akigawm in 70 Flights te mundang Airport ah ki tusak hi.\nAbeisa nungdeuh mahmah inzong Taj Mahal City sungah sehnel akihel huihpi “Sandstorm” in nawkgawp ahih manin mi 84 takin sihlawh uhhi. Tuazawh ni 10 khitciangin hibangin tuahsiatna khatvei apiangkik leuleu ahihi. Abeisa kumte inzong huihpi guahpi in nawkzel himahleh tukumzah in misi tamlo a, tukumpen misi atampen Deadliest kum ahihi. Sawltak #zomidaily\nPrevious: Indonesia biakinn sungah Suicide Bomb asukham te innkuankhat ci\nNext: Myanmar, Yangon khuasung aom Sule Square ah amasapen Starbucks Coffee sai kihongding\nZomi Daily is on “The Joomla! Community Showcase” now\nNumei pil le Numei hai ~ Job Cinpi\nZAM Thupuak :: 23 Jun 19 (World Refugee Day kibawl)


url: =Sizang Burmese Mission Church | I am the way the truth and the life\nQuick Links\tChurch BulletinsRead MoreVideo Sermons AlbumsRead MoreDownloadsRead More\nTHUKLAI CENTENARY BULLETIN\tRead more\nTHUKLAI CENTENARY\tRead more\nTUHUN KHANGNOTE LEH PASIAN THU\tRead more\nAMA HIAK OM NON NGAWL!\tRead more\nBible Promises For Everyday Life\nI delight to reveal My kingdom\tRead More\nI have chosen the weak things\tRead More\nI have called you out of darkness\tRead More\nThough the mountains vanish\tRead More\nThe 3rd ANNUAL ZCMF CONFERENCE 2013\nHOTEL & TRANSPORTATION\tRead more\nEVENT SCHEDULES\tRead more\nPokna le biakpiakna\tRead more\nBreakthrough Coming!\tRead more\nGaither Vocal Band Reunited\tRead more\nLeave This Situation Alone\tRead more\nSubscribe with iTunes\tRead more\nRevelation\tRead more\nWatch Us On Youtube\tRead more\nHealing through Deliverance\tRead more\nSBMC hong piankhiatna\tRead more\nMission & Vision\tRead more\nAmasa phit teng\tRead more\nMinistries tatuamte\tRead more\nEaster Sunday & Activities\t1st Coffee Connection 2013\t2013 Sung Activities\tWF Mission Nasepna\tMission Fields’ Reports\tThuklai Christian Centenary Hunngealna sia anuai abang PDF file taw ki en thei hi. Thuklai Bulletin... 10.04.2013\nTUHUN KHANGNOTE LEH PASIAN THU J.M. Ngul Khan Pau Tung sunni kim ah i leitung a kipei manlang mahmah bangin i nuntakzia leh hunte zong kikhek manlang mahmah hi. Leitung buppi zong khuapi khat bang hizo a kicih zawh sawtta napi ei khe tawh khualzinte adingin khua khat leh khua... 05.04.2013\nDear friends, It delights our heart to take this time and share with you what God is doing in the lives of His children. We know this is possible because you’re joining hands with us through prayer, financial support and words of encouragement. 1.Leadership Orientation at Japfu Christian College, Kohima,... 16.10.2012\n7th Anniversary\tTestimonialsPass Me Not\tMessages’ HopeDr. JamesMeta\tRegister\tLog in\nVaimuakna : Kum 2 sung tawntung USSBC ah Pastor a seam Rev Kip Thian Pau in TOPA Pathian lamla na taw Seattle ,Washington State a om Falam Baptist Church ah Pastor seam in pai tu hi zo aa , tu ni ei taw hun hong zangh khawm thei lai ahi kom SBMC pan lungdam tak in ii muak hi . Syapa hunzat man zawk ciang syapa atu love offering don na kinei tu hi . Piakkhiatna taw itna lak tek tawng .\nKhuangaipui na : Ih syapa Rev. Dr. Cin Za Mang ii pianna Pa ahi Pu Hau Suan in May 1,2013 ni in a teangna Tahan pan leitung hong nisiat na hang in Syapa taw kibang in pawlpi bup in ii khuangai pui hi . Syapa siatve na anei nuam te in Pa Khaipi tungah ki pia thei hi . TOPA Thathiangtho in hong a khuangai te theampo hong henep sak tahen .\n7th Anniversary Crusade : SBMC pawlpi kum 7 cin lungdamko biakpiakna le crusade ah Speakers tu in Rev Dr Dam Suan Mung le Rev Vung Za Niang te taw anuai a hunngealna bang in kivawt tu hi . Ih lawm ih ngual te zong ii paa tek natu le crusade sung ah TOPA nasepna lamdang hong piang natu thungetna taw phawk tek tawng . Hunngealna :\nMay 17 ,2013—Firday Crusade 7:00 –10:00 PM ( SBMC Biakinn)\nMay 18 , 2013 –Saturday , Thusinna 2:00 –5:00 PM ( SBMC Cook Building)\nMay 18 , 2013 –Saturday , Crusade –7:00– 10:00 PM ( SBMC Biakinn )\nMay 19 ,2013—Sunday Celebration—2:30—4:30 PM ( SBMC Biakinn )\nMay tha sung hunngeal kholna :\nMay4, 2013—Khangno te Biakpiak kikhop @ Amie Huai Pau’inn\nMay 11,2013—Nupi pawl Biakpiak kikhop Nu. Kok’ inn\nMay 12 ,2013—Nute Ni ( Mothers’ Day )\nMay 17-19 ,2013— 7th Anniversary Crusade\nMay 26,2013— Nupi pawl in Mission Fund zon na nei tu hi .\n2013 in Mission Field Kikhan :\nSBMC pawlp in mission sep tu abulphu pawlpi ii hi bang ma in 2013 in mission field 2 kikhan aa tu te sia patang kepna ( Orphanage ) ahi hi .\n# 1 Orphanage se Yangon ah Sya Humpui’ kep patang sang\n# 2 Orphanage Tahan ,Kalaymyo Sayama Khai Cingh’ kep patang sang\nWomen Fellowship Mission :\nWomen Fellowship min taw mission support nate :\n# 1 Kap Cin Thang ( Medical Student ,Myanmar )\n# 2 Rev. Dim Lun Zam ( Texas )\n# 3 KIIMinistries (USA)\n# 4 Sayama Naw Shwe Thwe ( Homalin Mission )\nFGA TulsaSubscriber 61 Who's Online0 Members.1 Guest. Home\nFollow Sizang Burmese Mission Church


url: =Ngeina leh Christian Upna (6) ~ Rev. Fr. Damian Dal :: ZOMI DAILY\nposted on 29 June 2015 at 12:26 pm Lomkholna: Article, Biakna, DamianDal\nNgeina (culture) cih kammal ii khiatna i enlailai ding hi. Ngeina (culture) cih in thutampi huamin, khiatna tampi tawh kidim kammal ahihi. Ngeina cihkammal ahi mikangpau in culture cih pen Latin lai pan hongpai khia hi in, cultor, cultrix, cultus, pan in mikanglai in culture ci in hongzangto uh a, eipau in “Ngeina” i ci hi. Tua Latin kammal te ii khiatna leh deihna in: “Mihingte ii khantohna ding hanciamna tungtawn in nuntakzia kipattahna, kikepcingna leh kikhel kilamdan na (transformation)” cihna ahihi. Akhiatna taktak in mihingte ii pumpi leh lungsim (cultus corporis and cultus animi) khantohna thu cihna in kizang hi.\nTua ban-ah, minamkhat ii nuntak khuasak zia, minamkhat ii atuam vilvel aneih uh, minam kiciapteh nate akipan, minamkhat ii atuammahmah a, athupi’t sak, anuntakpih, akepthu thu leh la, vangil vanhoih, minam khat kiciapteh na in akizang nakhempeuh te zong “Ngeina” cih kammal in huamgai hi.\nNgeina i cih in, mihingte kilamna lampi, kipattahna lampi leh minam khat ii ahoihpenpen na, apilpenpen na, aciimpenpenna, athupi’t penpen na uhtawh khang kizopna gui zong ahihi. Ngeina in minamkhat ii minamdangtawh kibanglo a, atuam vilvel a aneih leh anuntakpih, azuih leh akipiaksawnsawn uh minam khatsung kizopna, tua minam leh amau te up ahi tuidawi ahi a, gamdawi ahi a, amau te up uh avanglian a angaihsun uh khat peuhpeuh tawh kizopna, amau te kipawlzia, amau te lungsim thumuhzia (philosophy), amau te pawibawl na leh minam khat ii aneih khawm uh, pawite, van te, mun le mual te, thu le la te khempeuh ngeina ahihi.\nChrisian upna thu i cih in minam beisak ding, minam susia ding, minam mangsak ding thu ahi kei hi. Hih thuhangin, Pasian tapa neihsun hihlei tungah hongkum in, Jew minam, David suan sungpan hong mihing in hongsuak ahihi. Hih thu Matthew Laisiangtho sunga, Topa Jesu khangsimna thu in, hongtheisak hi (Mt 1:1ff). Minam khat ihih na leh Christian khat ihih na hoihtak ettheih ding nakpi in thupi hi. Topa Jesu in ama minam paaikhia lo in, ahi zongin, ama minam tungtawn in leitung bup gupkhiatna ngahsak hi.\nLeitungbup gupkhiatna hongpiak nading in, ama minam te sungpan in mikhat in hongpiang in, ama minam te pen leitung a teng minam khempeuh lak ah, minam hoihpen, thupha ngah minam, Pasian teeltuam minam, minam picing ahihna lamsang hi. Hihthu in athupi mahmah khat ahihi. Topa Jesu in ama minam te a itman in, ama minam te agupnop man in, ama minam te alapsangnop man in, ama minam te akhantohsaknop man in, ama minam te apicinsaknop man in, minamdangte siatna ding, minamdangte supna ding akipan, minamdangte min le puam nangawn nathangzat ngei lo hi.\nAma minam ahi Abraham suan le khak, Isaak leh Jacob te suan le khak te in, thupha ngah in, leitung ah ateng minam khempeuh mai ah, minampi ahihna akitheih nadingin, Topa Jesu in minamdangte tungah kamsia mutsia nangawn khatvei zong napau kha ngei lo hi. Tua hi a, aminamte alapsangna dingin, ama minam te hangin, minamdang khempeuh gupkhiatna thupha, leitung vantung thupha ngahsak hi. Hih in Topa lungsim hi a, ei Christian te lungsim puakzia dingzong ahihi.\nChristian taktak ahi, Jesu Topa honpa leh gumpa a sangtaktak le anuntakpih taktak te in, amau minam te phattuam nading in namdangte ko ngeilo, siasak ngeilo, sumsak ngeilo hi. Ahizong in, amau minam hangin, mitampi te phattuam na ngahsak in, leitung vantung thupha sangsak uhhi. Martin Luther King Jr. endih ni. Mivom te kibawlsia in, kinengniam in a om lai tak, ama minam te phattuam nadingin, minamdang te nakolo in, nabawl sia lo a, ama minam te a it man in, minam tampi tak te phattuam nading nahanciam hi.\nAmah in Pasian thu um khat ahih thamloh in, Pasian nasem Pastor khat ahih na tawh, Jesu Topa zia le tongte nanuntakpih ahih manin, tuni ciangdong mivom mikang cilo in, Martin Luther King Jr. ki it in kipahtawi lai hi. Amah hangin, mivom minam tampi te in leitung thupha tampi sanlawh uh a, vantung thupha tampi zong ngahlawh uhhi. Minam khat ii ngeina leh Christian upna hoihtak gawmtuah thei in, i nuntakpih zawhding athu pi mahmah Christian nuntakzia ahih lamzong hongphawksak semsem hi. Rev Fr Damian Dal\n Cf. Diccionario Ilustrado Latino-Español, Español Latino, ed. Biblografía, (Barcelona 1991), 119.\n Poupard, Paul, Card., The Gospel and culture on the threshold of the III Millennium, address at “La Sapienza,” University, (Rome. May 26, 1998), n. 1. 2.\nPrevious: Lauhhuai ~ Phone hoih mawk deih ken!!!\nNext: Sia Job Thawngnote Nupa USA ah


url: =Christian Hymn te’ tangthu: Lungdam Huai Hi, Nang Kong Teel Ni :: ZOMI DAILY\nposted on 6 January 2017 at 3:00 am Lomkholna: Article, Biakna, Hymn, Zamkhatkham\n(Khangtangthu Nihna 15:15)\nEdward F. Rimbault (1816-1876)\nHih la a phuakpa Philip Doddridge leh Charles Wesley-te 18th century lai England gama hymn phuaksiampente-a kiciamteh ahi hi. Doddridge pen Isaac Watts thupi a sa mahmah khat hi a, tua hun lai-in Watts’ hanciamna tawh England gamah mipi lasakna kinakzat mahmah ta hi. Watts leh Doddridge-te ki-it mahmah uh a, 1748 kuma Watts a sih ciang dong lawmta ki-it mahmahte hi den uh hi.\nPhilip Doddridge bel June 26, 1702 ni-in England gam London khuapi-a suak ahi hi. Unau 20 pha uh a, amah a nautumpen ahi hi. A pumpi dam lo dena, a khan tawn zawngkhal den mai hi. A neu lai-in a nu leh a pa in sihsan sawnsawn hi. Mi lungsim hoih mahmah pawlkhat in kemin sangkahsak uh hi. A sangkahna ah kipaakta mahmah a, Duchess of Bedford in a sang man ciangin Anglican pawlpi sungah minister a sep ding leh Cambridge University ah sangkahsak dingin ngim hi. Amah ut lo a, non-conformist sang khat ah kah-in a tawpna ah England gam buppi-a minthang evangelical, independent pawlpi makaipi khat suak hi.\nKum 27 a phak ciangin Northampton-a Castle Hill Congregational Chapel ah pastor sep kipana, kum 22 sung sem hi. Tua lai-ah Laisiangtho sang khat honga, independent pawlpi a sem ding mi 200 val pantah thei hi. Hebrew, Greek, mathematics, philosophy, Laisiangtho mahmah leh theology-te hilh hi. Mipil scholar khat ahihna kithei semsem-a, Aberdeen University in 1736 kumin Doctor of Divinity Degree pia hi. Laibu tampi gelh-a, “The Rise and Progress of Religion in the Soul” a cih theology bu khat zong gelh-a kampau nam 7 bangin kiteikhia hi. Family Exposition kici Thuciam Thak hilhcianna zong gelh-a, kideih mahmah hi. Tuate sangin hymn dawng 400 val a phuakpa ahihna tawh kiciamtehzaw hi. A hymn phuah peuhmah a thuhilhna sermonte a tomlakna vive hi den hi.\nA la phuahte ama’ khan sungin kikhenkhia lo hi, ahi zongin England gam bup-a non-conformist pawlpite ah kihawmkhia hi. 1755 kum, ama’ si zawh kum li ciangin a lawm it mahmah Job Orton in a la phuahte kaikhawmin khenkhia-a, Doddridge’s Hymns, Founded on Various Texts in the Holy Scriptures ci-in min pia hi.\nA kum 48 a phak laitak, a nasepna a lawhcin mahmah laitakin TB natna (tuberculosis) ngah ciitciat hi. Khuahun nuamzaw ah om leh a nuntakna sau zawdeuh ding ci-in a lawmte tampi-in sum zongin Portugal gam Lisbon ah paisak uh hi. Ahi zongin ziakai lua ta hi. October 26, 1751 ni-in si hi. Lisbon-a English han-ah kivui hi. A sihna thu a kizak ciangin England gam bup-in kah uh hi. Na tampi a sepna, Pasian’mi taktak-a a nuntaknate hangin pawlpi kideidanna om lo-in England gam buppi-a Christian makaipite leh mipilte’ zahtaakna ngah hi.\n“Lungdam Huai Hi, Nang Kong Teel Ni” in mi khat Pasian tawh kizopna maan a neih cianga a lungdamna hong lak hi. Doddridge’ phuah late lakah a kideihpen la khat ahi hi. A phuah cil lai-in, “Rejoicing in Our Covenant Engagement to God” kici a, Khangtangthu Nihna 15:15 kibulphuh ahi hi. Tua lai-ah, “Judah buppi tua kiciamna ah lungdam hi: bang hang hiam cih leh amaute a lungsim khempeuh uh tawh kiciam uh a, a lunggulhna khempeuh uh tawh Amah zong uh hi; A maute in Amah mu takpi uh a, Topa in a kiim a paam panun tawldamna pia hi.” (kei’ own translation) ci-in kigelh hi. 1755 kum, ama’ sih khit-a a kikhet masak lai-in hih la-in sakkik nei lo hi.\nA mal a kiphuah zawh kum 100 sung bang tu-a a la-aw kiphuak nai lo hi. A sakkik la-aw dingin Edward F. Rimbault’ phuah “Happy Land” la-aw kiguanga, a taangte’ aw ding bel a min kithei lo musician pawlkhat’ phuah hi ding hi, kici hi. Tu-a i sak la-aw pen 1854 kuma William McDonald’ khet The Wesleyan Sacred Harp labu sungah lamal dang khat tawh kithuah-in suak ngei hi. A sakkik bel hih la mah hi bilbel hi.\nHih la-aw phuakpa Edward Francis Rimbault bel England gam London khuapi ah June 13, 1816 ni-a suak ahi hi. London khuapi-a pawlpi tuamtuam ah organ tumin om a, music siam musicologist leh scholar khat-a kiciamteh ahi hi. Sang tuamtuam in pahtawina Doctorate of Music pia uh a, Harvard University in zong pia hi. Labu tampi khenkhia hi.\nHih la bel pawlpi tuamtuam-ah ki nakzat mahmah a, British kumpite in a tanote uh’ confirmation service-te ah zong zang uh hi. Methodist leh Baptist pawlpite ah tuiphum hun ciangin kisa deuh hi.\nPrevious: Congo gamah tuilian hangin mi 50 asih banah mi 10,000 kiimin teennading neilo ~ TK Lian\nNext: Kua kua’n bangbang aci zongin don ke’n! ~ Dimno’ Pa\nLasiam Mungpi GZI Lungdam pihna\nZYA nasep pulakna (24 August 2015)\nPhilippines ah ngawngtan athuak Germany gammipa luanghawm ki mukhiata ~ ZD


url: =LESSON 9 February 19–25 JESUH, A KICING BIAKPIAKNA ~ MUC\nLESSON 9 February 19–25 JESUH, A KICING BIAKPIAKNA\nAdmin 9:30:00 PM 1Q2022, Articles, Sabbath School Lesson\nLESSON 9 February 19–25\nJESUH, A KICING BIAKPIAKNA\nTu kaal Sung sim ding: Heb. 9:15, Pian. 15:6–21,Jer. 34:8–22, Eph. 3:14– 19, Heb.7:27, Heb. 10:10, Heb. 9:22–28.\nKAMNGAH: Bang hang hiam cihleh hih akisiangsak mite in khat vei biakpiakna tawha atawntungin a hoihkim hi.” (Hebrews 10:14).\nMawh hi, ci-in singlamteh tungah khailupna a thuak mi khat Pasian bangin biak ding pen nidang mite in sang zo lo uh hi. Roman laigelh in tua bang thute nialna thu gelh uh hi. Jew mite adingin thukham in Pasian samsiat mi in singtungah khailupna a thuak hi, ci-in ciamteh uh hi. (Thkna. 21:23).\nTua hi-in amasa-in Khristian sungah catacombs leihuam sungah kimu lim kisuahte lakah utong ( sih nawn lohna limcing) vakhu ( kimawlte lawhcinna) nisuh leh ngasa kimu thei hi. A nungciangin thu dang tuamtuam hong kilang hi.Noah tembaw; Abraham in biakpiakna-in Isaac a piakna, humpi koihna sung a Daniel, ngasa gilpi sung pan Jonah, tuucingpa in tuu puakna, leh nalamdang tampi, pumzaw mi damna ngahna, hankhuk sung pan a thokik Lazarus cihte kimu hi. Hihte in hotkhiatna, zawhna leh Pasian hong kepna pulaak uh hi. Singlamteh in ahihleh guallelhna leh maizumna limciing hi. Ahi zongin Singlamteh in Khristian upna kiciaptehna khat hong suak hi. Paul in lungdamna thu pen “Singlamteh vangliatna” ci hi. (1 Cor. 1:18, ESV).\nTu kaal sungin Hebrews pulaak Singlamteh thu i en ding hi\nBang hangin Biakpiakna kisam hiam?\nHebrews 9:15 in hong hilhna-ah Jesuh sihna in thuciam palsatna panin suahtakna hong pia hi, ci-in hong hilh hi.” Pasian mite in tawntung kamciam gamh a ngah nading uh a hi hi. Lai Siangtho hunlai-in thuciam in mi nih kikaal, ahih keileh gam nih kikal kiciamna hi-in thupi mahmah hi. Tua bangin a kiciam uh ciangin khat le khat tungah kamciam kipia-tuak uh hi. CIhnopna-ah a kamciam palsat khat in pasian gimpiakna thuak ding hi, cihna hi. A tam zaw-in hih thuciamnate gangawhna tawh kipsak uh hi. Gentehna-in Pasian in Abraham tawh thuciam a bawlna uah ganhing tumnih suah uh hi (Pian. 15:6–21).\nGanhing tumnihte kikaal ah pai uh a, thuciam a palsat zawzaw in gim thuak ding hi, cih lahna a hi hi. Pasian in tua ganhing tumnihte kikaal ah hong pai hi. Abraham tungah a piak thuciam palsat lo ding cih atelna hi.\nPian. 15:6–21 leh Jeremiah 34:8–22 enkak in. Hihte in thuciam tawh kisai bang thu pulaak uh hiam?\nIsrael tawh Pasian thuciam in KHAPSA GAM luah theihna a pia hi. Hih thuciam sungah thukhamte leh meihal biakna tau tungah sithehna kihel hi.Thuciam a palsat zawzaw in gim thuak ding ahihna pulaak hi. Tua hangin Hebrews in “Sisan lo-in mawhsianna om lo hi,” ci-in pulaak hi. (Heb. 9:22).\nIsraelte in thuciam a palsat uh ciangin Pasian in nasa mahmah hi. Thuciam in thuciam a palsatte in sihna thuak ding hi, ci hi. Ahi zongin Pasian in a mite it hi. Pasian in thuciam palsatte gimpia lo hileh Ama thukhamte in thu nei lo ding suak hi. Leitungah thukham om kei leh na khempeuh in kisia khin ding hi. Eite tawntung thuciam i luah theih nadingin Pasian Tapa in amah leh amah eite munah sihna hong thuak hi (Heb. 9:15, 26, Rom.3:21–26). Cihnopna-ah Amah in a thukham sianthona tawisang ding a, thukham palsatte a hong hotkhiat nadingin sihna a hong thuak hi. Sihna longal lampi dang om lo hi.\nBanghangin thukham in lungdamna thu-ah a thubulpi ahihna koi bangin mu thei na hiam?\nJesuh sihna in i mawhnate panin mawhmai-na, niinbaan lohna hong pia hi. Mawhsawpsian nadingin thuciam palsatna hangin thaman piakna sangin lian zaw hi. Hih sungah a dang a thupi kihel hi. Tua hangin Israelte in biakpiakna nam nga bangin khen uh hi. Tuate khat ciat in Singlamteh tunga Khrih hong sihna pulaak uh hi.\nEphesians 3:14–19 sim in. Thu-umte adingin Paul in bang thungen hiam?\nMeihal biakpiakna( haltumna) ah meihalna tau tungah ganhing pumpi kihaltum hi.(Siam. 1) Tua in Jesuh limcing hi; ama nunna in ei hong kipia hi. Mawhna hangin a hong thuakna-ah eite tungah Jesuh hong kipiakna kihel hi. Amah in Pasian tawh pumkhat hi mah taleh, Jesuh in amah le amah hong kiniamkhiatin sila dinmun hong la hi (Phil. 2:5–8).\nMangbuh tawh biakpiakna in Pasian in a mite hong kepna hanga lungdamkohna hi(Siam. 2). HIh in zong Jesuh – nunna an limcing hi. (John 6:35, 48), Ama tungtawnin eite in tawntung nunna i ngah hi. Thunuam a annek khopna in lawmte leh innkuanpihte tungah Pasian hong piak damna thu hangin lungdamkohna pawi hi. (Siam. 3).Hih in zong Khrih limcing hi. Amah in eite kilemna hong suak hi. (Isa. 53:5, Rom. 5:1, Eph. 2:14). Tua banah Jesuh si dawnin a sa a ne mite in Ama hong sihna-ah a kihel i suak hi. (John 6:51–56). Mawhna hangin biakpiakna in kilemna hong guan hi. (Siam. 4:1–5:13). Hih biakpiak in sisan tawh biakpiakna limtakin hong hilh hi. Sisan in nunna limla hi. Jesuh nunna in mawhnate sung panin hong honkhia hi.(Siam. 17:11). I mawhna panin ahong honkhia ding Jesuh tungah lametna hong guan hi.(Matt. 26:28, Rom. 3:25, Heb. 9:14).\nMawhna hanga biakpiakna in (Siam. 5:14–6:7) mawhmaina hong pia-in mun khatkhatte-ah lohkikna piak ding zong hong hilh hi. Pasian in mawhna hong maisakin ahi zongin khialhna hangin lohkikna a pha bawlkikna hong ngen hi.\nBiakbuk in Hotkhiat ngah nadingin eite tangin Jesuh sihna san ding thu sangin lian zaw hi. Ama hong vak ding zong i kisam hi; a hong piak thuphate midangte tungah hawmsawn-in i tungah hong khial mite thupha bawlkik ding hong hilh hi.\nJesuh kipiakna Kicing\nHebrews 7:27 leh Hebrews 10:10 sim in. Koi bangin Jesuh hong kipiakna pulaak hiam?\nLevi siampite a milip tampi pha uh hi. Bang hang hiam cihleh si cih longal siampi sem thei vive suak uh hi. (Heb. 7:23) Jesuh siampi hihna tawh enkak lehang Jesuh in nungta tawntungin atawntung siampi hong suak hi. (Heb. 7:24, 25). Levi siampite in ‘nisim’(Heb. 7:27) leh “kum sial” (Heb. 9:25) thunuam a piakna leh biakpiaknate pia uh hi. Hih biakpiaknate in mite kicinna hong pia thei lo hi. (Heb. 9:9; Heb. 10:1–4). Ahi zongin Jesuh khat vei hong kipiakna in “ Mi khempeuh mawhmai nadingin a kicing hi.” (Heb. 10:10, 12–14) Khat vei ama i ngaihsutna a hahsiang hi (Heb. 9:14, Heb. 10:1–10) mawhna khempeuh panin hong hahsiang hi(Heb. 9:26). Jesuh sihna in ganghing tawh biakpiaknate sangin a lian zaw hi.Bang hang hiam cihleh Jesuh in Pasian Tapa hi.( Heb. 7:26–28); amah in Pasian deihna paubaanna om lo-in akicingsak hi. (Heb. 10:5–10).\nJesuh khat vei a hong sihna in mi khempeuh adingin a kicing sihna cih thu in a thupi thu pulaak hi.Amasa-in Jesuh sihna mawhmai nadingin kicingin nawlkhin theih hi lo hi.Levi siampite biakpiakna in khat vei bek tawh kicing zo lo ahih manin biakpiakna pia kikkik uh hi. Bang hang hiam cihleh tua bang biakpiaknate in muibun zo lo hi. Tua hikeileh amau biakpiakna in khawl ngei lo ding hi. Biakpiakna a pia mite in siansuahna ngah khinin mawhna thu a thei nawn kei uh hi. (Heb. 10:2).\nNihna-ah Thukhun Lui biakpiakna limciin kholh khempeuh in Singlamteh tungah tangtung hi. Tua hi-in Jesuh in mawhna panin hong honkhia hi banah (Heb. 9:14;Heb. 10:10–14) hong siangthosak hi; i nunna pan mawhna khempeuh hong lakkhiatsak hi. (Heb. 9:26). Siampite in Pasian mai-ah mipite aitangin biakbukah va kilangh hi. Tua bangin Pasian mai-ah a paima-un amaute in kisiansuah masa uh hi. (Siam. 8, 9). Jesuh hong sihna in eite a hong sawpsiang hi; a hong ki-apsak hi.(Heb. 10:10–14) Tua hangin khamuanna tawh Pasian i vazuan thei-in ama siampi na a sem thei ihi hi. (Heb. 10:19–23;Heb. 9:14, 1 Pet. 2:9). A tawpna-ah Jesuh hong sihna in upna thahatsak hi. Tua in i pai nading lampi hong lak hi; tua lampi zui-in a pai ding kisam hi. Tua hi-in Hebrews in Jesuh bek mitsuan dingin hong hilh hi; a diakdiakin singlamteh leh Ama hong makaihna a zui ding ihi hi (Heb. 12:1–4, Heb. 13:12, 13).\nSinglamteh in Pasian thupha khempeuh ahong pia hi. Tua in mawhna sung pan a hong siansuahna, upna hatna leh thu upna sungah hong khangcingsak hi. Koi bangin Jesuh sungah a hong kipiate sungah nuamsa semsem thei ding i hiam?\nSinglamteh leh mawhmai nading piakkhiatna\nHebrews 9:22–28 sim in. Hih in vantung biakbuka Khrih nasep bang hong hilh hiam?\nVantung biakbuk in siansuah kisam hi, cih thute in Thukhun Lui biakbuk nasepzia zui-in a kipulaak ahi hi. Biakbuk in Pasian ukna limciing hi.(1 Sam. 4:4, 2 Sam. 6:2), Pasian in Ama gam sung om dingte mawhna a siansuahna zia leh mawhnei mi in dikna a ngahtheihna thu hong hilh hi. (Late. 97:2). UKPA ahih bangmahin Pasian in A mite thukhen hi; Ahihna khempeuh in thuman tawh kidim hi. Mawhbaang lo mi adikna pulaakin a mawh mi gimpia hi. Tua hi-in, Pasian in mawhnei mi mawhna maisakin thukhenna tawh kizui-in a sep ding khempeuh a zo hi. Biakbuk in Pasian zia le tong aitangin a om hi-in,biakbuk sungin mawhna tawh kidimin niin suak hi. Hih thu in Pasian in i mawhnate pua-in mawhmai-na hong pai hi, cih hong hilh hi.(Pai.34:7, Gam. 14:17–19) Hebrews tawh kigelhna-ah mawhmaisakna “nōśē¾ cihna-ah kizangin a khiatna in “puakhia’ “gimthuak” cihna hi. Israelte biakbukah biakpiakna in mawhmaisakna pulaak uh hi. Mi khat in mawhmai-na a nget nadingin ganhing khat ama aitangin hong paipiha, tua tungah a mawhnate suutin tua khit ciangin a ganhing go hi.\nGan sisan in biakbuk dei masa sunga meihalna tau tung tengah kitheh hi. Tua in ama mawhnate biakbukah kisuan khia limla hi. Pasian in a mite mawhna khempeuh Ama tungah kisuanin mawhmai-na a pia hi. Israelte biakpiakna sungah siansuahna ahih keileh mawhmaisakna tawh kisai biakpiakna in cial nih nei hi. Kum khat sung tawntung mawhnei mi in biakpiak nadingin a ganhing biakbukah vapaipih hi. Meihal biakpiak a neih khit ciangin ama mawhnate in biakbukah- Pasian tungah kisuankhia hi. Kum bei ciangin kum khat ciin Mawhsuutpi Ni, thukhen ni, hong tun ciangin Pasian in biakbuk siansuahna nei hi. Biakbuk sung mawhna khempeuh a siangsak hi; Ama thukhenna nasep semin mawhnateng khempeuh Azazel, Satan limcing tungah suan uh hi. (Siam. 16:15–22). Hih siansuahna cial nihte in vantung biakbuk limcing leitung biakbuk khennihah kisem hi. (Pai. 25:9, Heb. 8:5), Pasian in hehpihna leh thutanna a pulaakkhawm hi. Kum khat sungin a mawhna thum mite in Pasian tungah citak uh a, Mawtsuutpi Ni ciangin antangin Pasian mai-ah amau le amau akiniamkhiat-tawm uh hi. (Siam. 16:29–31). Tua ni-in a citak lo mi in a mipihte kiangpan kikhenkhia ding hi. (Siam. 23:27–32).\nNa mawhna hangin gimthuak ding ngaihsun in. Bangci bangin nang adingin Khrih hong sihna in hong huh hiam?\nThukhenna le Pasian zia le tong\nRomans 3:21–26; Romans 1:16, 17; and Romans 5:8 sim in. Singlamteh hong piak mawhmai-na hotkhiatna in Pasian thu bang pulaak hiam?\nMawhmai-na i ngah theihna in vantung biakbuk deihnihte-ah Jesuh palaai sepna pulaak hi. Amasa-in Jesuh in i mawhnate Singlamteh tungah hemkhia-in Amah a um mi khempeuh tungah mawhmai-na a guan hi. (Sawl. 2:38, 5:31). Singlamteh tawh Jesuh in mimal khat ciat mawhmai-sak theihna a ngah hi. Bang hang hiam cihleh Ama in i mawhnate a puakhia hi. Amah in thuciam thak a hong pankhia hi. Amah in Kha Siangtho tungtawnin i lungtang tungah A thukham hong gelh hi.(Heb. 8:10–12, Ezek. 36:25–27).\nA cial nihna biakbuk nasepna-ah Jesuh thukhen nasep, dawpkholh sittelna thukhen in Hebrews pawlpite in a maingat uh hi. (Heb. 2:1–4; Heb. 6:2; Heb. 9:27, 28; Heb. 10:25). Hih thukhenna in Pasian mite tawh kipanin Danial 7: 9-27; Matthew 22:1–14, Mang 14:7. Hih thkhenna ngimna in Pasian in a mite mawhna maisakin Pasian dikna lahtel nading ahi hi.Hih thukhenna-ah thukhenna thuak mite nunna ciaptehna khempeuh vankhuanuai muh dingin kihong hi. Thu-um mite lungsim sunga om khempeuh a kilanghkhia ding hi.\nAmau in Honpa-in Jesuh sang uh a, a nuntak uh in Kha Siangtho tawh kidim ahihna kilangh ding hi. Hih thukhenna tawh kisai-in Ellen G. White gelhna-ah: “Hih thukhenna-ah mihing in ama tha tawh thukhenna a zo thei kei ding hi. A puansilh in mawhniin tawh kidim hi. A mawhna a thuumin amah in Pasian mai-ah a ding hi. Ahi zongin Jesuh in a mawhna kisik mi khempeuh aitangin mawhthuumna a neihsak hi. Amaute in upna tawh Jesuh sungah a ki-ap uh hi. Jesuh in amaute a mawhpaihna khempeuh Kalvary tunga asihna tawh a nial hi. Jesuh in singlamteh tungah kithahna a thuak dongin Pasian thukham a nuntakpih hi. Pa Pasian in Jesuh tungah leitung vantung vangliatna khempeuh a pia hi. Jesuh a Pa hehpihna leh mimawh mi adingin mawhmai-na a thuumsak hi. Tua bangin Jesuh in eite adingin Palaai a sepna thu ngaihsunin i mawhnate leh i nunzia, i dinmun thei-in, dikna, siangthona leh vangliatna i ngah nadingin Khrih dikna tungah i kingak ding kisam hi.\nI tungah Satan hong mawhpaihnate i do zo kei hi. Khrih bekin a zo thei hi. Amah in eite adingin mawhthuumna nei hi. Amah in gamtatna siksan hi lo-in Ama dikna siksanin Satan hong mawhpaihna khempeuh Jesuh in a daisak thei hi. Testimonies for the Church, vol. 5, pp. 471, 472.\nThukhenna tawh kisai-in bang hangin i ading Jesuh in a nasep kiniamkhiatna, mawh kisikna leh muan ding kisam hiam?\nNgaihsutbeh ding: Ellen G. White, “Calvary,” pp. 741– 757; “ ‘It Is Finished,’ “ pp. 758–764, in The Desire of Ages sim in.\nProfessor Jiri Moskala in Sittel thukhenna tawh kisai hih bangin hong hilh hi: “ I mawhnate mi khempeuh in amuh dingin Jesuh in thukhen hi lo hi. A langkhatah Amah in vankhuanuai khempeuh muh dingin Ama hehpihna le a hong lainatna pulaak masa hi. Amah in mihingte nuntakna buppi thei-in Pasian tungah ka lungpuakzia, ka ngaihsutna, ka gamtatnate, ka mainawtna khempeuh a kilangsak hi. Ka mawh ka khialhnate Jesuh in teci pang ding hi. Ama thukham siangtho palsatnate, ahi zongin ka mawhna tampite kisikin mawhmaina ka nget ciangin Jesuh in Ama hehpihna tawh a hong khel hi.Amah in “ ka sisan in mawhnei Moskala, amah in kei leh midangte tungah itna hong nei-in angsung ngaihsun het lo-in amah in kilawm kituakin, amah in ka ta hi; Amah in a diktat ka nasem hoih ahi hi” ci-in a pulaak hi.Toward a Biblical Theology of God’s Judgment: A Celebration of the Cross in Seven Phases of Divine Universal Judgment,” Journal of the Adventist Theological Society 15 (Spring 2004): p. 155.\n“Tatkhiatte le mawh nei lo vantungmite in Khrih singlamteh thu sin ding uh a, la-in a sa ding uh hi. Jesuh maitang panin khuavak taangin itna a pia khia vangliatna nitang hi ding hi. Kalvary panin nitang in itna hong pia thukham, leitung le vantung adingin nunna thukham a kilangsak hi; tua itna in ama nopsak nading zong lo-in Pasian lungtang panin hong pai itna hi. Kiniamkhiatna le nunneem tawh a kidim Ama nunzia hong lak hi. Amah in khuavak sungah omin tua khuavak kuamah in a neh zo kei hi.Ellen G. White, The Desire of Ages, pp. 19, 20.\n1. Mihingte in a tawntungin biakpiakna a tuamtuamte Pasian tungah pia-in Pasian tung pan mawhmaina leh hotkhiatna lamen uh hi. Mi kim khat in tua bangin biakpiaknate ah pumpi gimna tawlna (kigawtna) leh a nunna uh pia khia uh hi. Hih bang biakpiaknate in Jesuh hong kipiakna le Lai Siangtho hong hilhna siksan lehang hih bang biakpiakte kisam lo hi. (Dan. 9:27, Heb. 10:18).\n2. Ahi zongin lamkhat panin biakpiakna in thu-um mi nunn-ah bang dinmun nei hiam? Jesuh in na singlamteh pua-in ka nung hong zui in” ci-in hongsawlna thu a khiatna in bang hi ding hiam? (Matt. 16:24), ahih keileh Sawltak Paul in “na pumpi uh a hing biakpiakna, a siangtho a deihhuai, Pasian santhamcing biakpiakna-in na pia ta un” a cih ciang bang a gennopna hi ding hiam? (Rom. 12:1)\n3. Jesuh hong sawlna leh Paul gen thu in bangci bangin kizopna nei hiam?(Matt. 16:24, Rom. 12:1) le Hebrews 13:15, 16.


url: =Facebook tungah galkap te puansilh gensiat hangin thong kha 6 kia :: ZOMI DAILY\nposted on 31 December 2015 at 8:14 pm UTC+9:30 Lomkholna: Myanmar, News, Sawltak\nKawlgam galkap kumpi te’n apuansilh uh Uniform alaih pen Aung San Suu Kyi ii anikteen tawh kibang hi ci’n Facebook tungah Chaw Sandi Htun in tukum October khasung in genkhiakha ahih manin Section 66 (D) of the Electronic Communications Law tawh mat athuak ahihi.\nChaw Sandi Htun pen December 28 ni in Maubin Court thukhenzum ah tuavai tawh thukhenna kinei a, thukhenmangpi Judge Hla Myat Mon in kha 6 sung thongkia dingin thukhenna neita hi.\nHih kha 6 thongkia dingin thu akipiatna tawh kizui in Chaw Sandi Htun in lungkim hetlo hi. Hihbang in thong kikhia pahpahding hileh adang khiatding tampi omding hi. Hihpen thumanlo hi. Internet leh Facebook tungtawn in galkap kumpi kigenna tampi omhi. Keipen NLD (National League for Democracy) member kihih man hilel hi ci’n lungkim lohna te pholh khia hi.\nTuanu ii Lawyer ahi Robert San Aung inzong Chaw Sandi Htun pen Kawlgam ah Facebook hangin thong akia masa pen hiding hi cihi.\nTuani Maubin thukhenzum ah mipi buaiding ki patau veve ahih manin, thukhenna hunte zong a ngeina sangin ki panbaihzaw hi. Thukhenzum huangsung khempeuh ah palik bekbek mi 50 bangin cingzihziah cihzong hiza hi. ZD Sawltak #zomidaily\nPrevious: Myanmar Airways in Yangon – Bangkok khualzinna khiamloding\nNext: 2016 kum = Behiang kum ~ J. Thang Lian Pau


url: =Lengte in mt. 38 ca. 56 cm. - new beige\nHome Dames Kleding Blouses & Tunieken Korte mouwen Blouse met hoekige hals\nnew beige Bestelnr.: 92566581 € 11,99


url: =ZIUSA: EC Panmun Awng Makai Kiteelna\nExecutive Committee panmun awng (1) alen ding Makai kiteelna, March 2012\nMarch 17, 2012 ni a kibawl Zomi Innkuan USA, Board Meeting sung pan Board Member-te thukimna bangin Executive Committee panmun awng (1) alen ding Makai kiteelna pen March 18, 2012 ni panin March 24, 2012 ni kikaal sung in BalltBin pan Online Voting System zangin kibawl zo hi.\nKiteelna ah Vote pia thei ding Board Member mimal (51) kipha a, (38) in Vote khia in, Vote khia phazah pen (75%) cing ahih manin hih kiteelna lawhcing hi. Board Member sung ah US gam sung a om Zomi Innkuan kipawlna (29) panin akah Tangmite (Representatives) leh Executive Committee panmunlen teng akihel ahi hi.\nKiteelna ah Board Meeting sung pan mipi in teeltheih ding in a kipsak, Zomi Innkuan Oklahoma kipawlna President Rev. Pau Khan Mung leh Zomi Innkuan Portland kipawlna Advisor Rev. Zam King Mang-te gel sung panin Makai khat teel ding ahi hi.\nBoard Member-te Vote piakna tungtawn in Rev. Pau Khan Mung in Vote tang (27) 71% ngah a, Rev. Zam King Mang in Vote tang (11) 29% ngah ahih manin, Rev. Pau Khan Mung pen ZIUSA EC panmunlen dingin teelcing (elected) ahi hi.\nRev. Pau Khan Mung in 2011~2013 kum a’ding a omlai hun sungteng ZIUSA Executive Committee panmunlen tengtawh ma hong pangkhawm ding ahih manin zahtakna tawh kimuak hi. Hih panmun a awng pen Dr. Thuam Cin Khai alet panmun hi a, ama’n ZIUSA kipawlna kivaipuakzia sang theilo ahih manin, panmun pan akhawl ahi hi.\nRev. Pau Khan Mung pen 2012 Zomi Khawmpi USA bawlna ding mun ahi Tulsa khuapi a bulphuh, US gam sung ah a thahat pen Zomi kipawlna, Zomi Innkuan Oklahoma President panmunlen ahih manin ZIUSA kipawlna maban kalsuanna ah ama hangin kilawhcing tuam mahmah ding hi.


url: =Zolai Kum 100 || ZOLAI SIMBU BAWLZIA\nZOLAI SIMBU BAWLZIA by H.Gin En Cin\nPasian in Zomite' Goupi hong kepsak ka matutna Zokam paute khempeuh tungah kong ko hi.\n1907 pawlin A.E. Carson le Dr. E.H. East-te in Zolai bawl na kipan khin uh hi. Dr. Cope in 1913 ciangin Zomi sia masate tawh na zomto-a 1923 kumin zat theih dingin na zo khin uh hi.A zawhsa uh Laibute: Zolai Simbu Tankhat, Tannih, Tanthum le Tanli laibute, Gamthu Bu, Nate Thu, Cidam Thu, Ganan bute ahi hi.\n1925 Kumin a kizosa laibute, Tanli Zolai sangte ah kizangpah hi. Sang kikah theih loh hun Japan galtun masiah limtakin kisin hi. Japan gal khit ciang 1964 dong Kawlgam hun kikhel hun sung teng sang kikah ciangin Lai Simbu teng bek kisin ta hi. 1964 kum kumpi kilaih ciangin zong Zolai Simbu teng bekmah kisin a adangte mikang in kisina Cope bawl Zolai Simbute kipuah tuan loin 1972 kum dong kum 47 sung kikhel loin kizang hi.\n1972 kum (Chin Usi hun) ciangin Zolai Simbu puahphat ding kipan hi. ABC Chart , Tanlang, Tankhat le Tannih ciang kipuah pha hi. Tua a kipuahpha Lai Simbute kum sima a kizat theih nadingin Tavuan la dingin H. Gin En Cin, Cope Memorial Press manager kiseh hi. Tua huna kipuah Laibute 1978 dong kizang hi.(Tuate a kipauh hunin Pu Mang Khaw Nang TEO sep hun hi-a Tedim khua sunga Zolai siam mi pawlkhat tawh kopa kipuah ahi hi.)\nPyithu Council term nihna hun 1978 – 1982 hun sungin 1972 kum a kipuahsate khatvei kipuah kik leuleu hi. Hih hun ciangin Council Secretary Mr.Kam Do Thang Chairman, TEO Secretary hi a, Tedim khua sunga Zolai Siam thum le NUP Party Secretary tawh Committee ahi hi.\nTua hunin Siapi Lam Za Tint Tedim ah S.H.S sang siapi hi a, Tedim a sang sia sem Sia Kam KhanThang, Sia Tawng Khaw Thang le H. Gin En Cin (Press manager) hun bitin puahsak hi. Kha khat val a puah khit uh ciangin Tanlang pan Tanli dong zo siang uh hi. Committee in enpha in kipsak uh hi. Tua huna kipuah pen Zolai sangte ah tuni dong kizang hi.\nHih hun ciangin Lai Simbu lo buang kisinnawn lo hi. Zolai Simbu pen Zolai baihtaka sin theih nadingin a olpen pan a haksa pen dong abanban-a sin nading (systematic) a kibawl hi a, khel nading om loin tuni dong kum 40 sung bang kizang ta hi.\nHih Laisimbu pen Tedim Tsp, Tonzang le Cikha Tsp.te a sangte ah kizang a, tuate ban ah Kawlzang le Leitung mun tuamtuama Zomite in Zolai sinna-a i zat ahi hi.\nA kipuah masak hun 1972 kuma kipan a kem cing ding le kumsim a kisamsak lo-a bawl den dingin Laisimbu bawl Committee member ahi Cope Memorial Press Manager H.Gin En Cin tavuan kipia hi. Ama thu loin kuamah in a bawl loh nadingin thuneihna zong kipia hi. Tavuan a kipiak bangin kumsim in kisamsak lo hi.\nDr. Cope bawl Zolai Simbu te puah loh a a kizat kum 47 sung bang ahi hi.\nCommittee in a puah khit ciang H. Gin En Cin tavuan a kipiaka kipan kumpi in a khet kik dong kum 40 sung bang ahi hi.Tua hi a 2013 ciangin kumpi in na lai uh sin theih dingin hong bawl un a cih ciangin Tedim a TEO sem Pu Ngin Khan Khual makaihna tawh H. Gin En Cin le Tedim a Zolai Simbu Comitee a damlaite le Tedim khuanu khuapate tawh enpha in a kipsak khit uh ciangin Kumpite bawl dingin kipuak hi. Tu-in a kikhetsan laitak ahi hi.\nTua hi-a Pasian in i mipih Zomite adingin kum 40 sung bang hong zat khit ciangin kumpi in hong zatsak kik ding cih ka theih ciangin Pasian zat theih ding mi tampi om napi kei penpen Pasian in hong zat manin Pasian tunga ka lungdamna hih lai a ente khempeuh tungah kong ko hi. Pasian in i Zolai Ama kammal sim nading le pilna namkim sinna a i neih theih nadingin hong zangsak thei ta hen.\nH. Gin En Cin D.D.\nZolai Simbu Committee tang


url: =Siim le maal Zomite mapankhopna pan gam thak ah.... Agelh - Sia Khampeek - Laibu Saal\nHome > Thuluui/Articles > Siim le maal Zomite mapankhopna pan gam thak ah.... Agelh - Sia Khampeek\nSiim le maal Zomite mapankhopna pan gam thak ah.... Agelh - Sia Khampeek\nSiim le maal Zomite mapankhopna pan gam thak ah....\nAgelh - Sia Khampeek\nSim le Maal, Sak le Khang Zomite’ sungah Zolai khantohna ding lunggulhna tawh Lai lam kipawlna kinei ciat a, Kawlgam (Siim lam) Zomite in biakna lam makaite’ hanciamna tawh Zomi Christian Literature Society (ZCLS) ci-in tuma kum 30 lai akipan na phuankhia in, India gam (Maal lam),Manipur Zomite sungah minam kipawlna lianpen khat ahi Zomi Council (ZC) bulphuh in Zomi Language and Literature Society (ZOLLS) cih nung kum 2012 sungin kiphuan khia hi. Hih banga I patkhiat Zolai kipawlnate in Sim le Maal a om Zomite kipumkhatna ding mapankhopna lampi hoih mahmah khat hi dingin I lamen hi.\nTua banah hih ZOLLS makaite in ZOLLS Journal hawmkhiat ding geelna a neih uh ciangin tua lai ah Tongsan Media Group min tawh Thului (Article) gelh dingin Dr. Neng Ngaih Lian (Chairman of ZOLLS) kiang pan cialna ka ngah manin, angtang in lungdamna lianpi ka nei hi. Laigelh ding thulu ka ngaihsutsut ciangin, tuhun Zomite’ dinmun le I kisap mahmah khat hi ding a ka lamet “Sim le Maal Zomite Mapankhopna Pan Gam Thak Ah“ cih thulu tawh kong gelhkhia hi. Taanglai hun gamgi khenna (International Boundary) akiseh ma-in Zomite muhna na zai nailo uh a, namneu dangdangte mah bangin galdona-ah a thahat masa ahi Colony gampite geelna bangbangin unau laizom khat kimlai gam 2 gam 3 ah i kikhenthang manga, I ngeina le I pau/laite in ong awh lingleng hikeileh akimelma semsem dingte ihi uhi.\nHih banga ong awh lingleng thute hangin Siim le Maal a om Zomite kithutuak tak a geelkhop, sepkhop, hawmkhop ding hun hong tungta ahih manin, I mapantheih kei leh I kiim I paam-a minam alian aneute in ong nopneh/ hong hencip ding uh a kithanem semsem ding hi hang. Tua panmun/dinmun awng (Area) tampite pen tuni dong Siim le Maal Zomite in geelkhop, sepkhopna maban kician kinei thei nai peuh mah lo cih kimuthei hi. I gensa bangin geelkhop, sepkhop, kikupkhop ding thu tampi om dinga, ahi zongin tuate kikum masalo zawin , kipawlkhopna le mapankhop theih ding lampi I tun theihna dingin ong khaktan le ong dal thubulpi pawlkhat I ensuk ding hi.\nAhuampi-in, ei Zomite sungah kithutuahna le mapankhopna ding a susiathei thu nam 5 te in;\n(1) Beh le Phung,\n(2) Biakna Pawlpi,\n(3) Namhiang Pau le Haam (awkaih),\n(4) Khua le Tui vai,\n(5) Pilna /Khuamuhna cihte a tomkim in kong pulak nuam hi. A dang thubul tampi om kha phial zongin, a diakdiak in hih thubulpi 5 te ah ei aa bekbek thupitsakna / ultunsak nop luatnate in Siim le Maal Zomite i mapankhopna ding hong khaktan thubulpite ahi hi. Hih thute ah beh, pawlpi, namhiang, khua, pilna akl khuamuhnate ah khat le khat kikimlo/ kibanglo cih I theih ciat hangin ei beh, ei pawlpi, ei awkaih, ei khua le tui leh i muhnate lo peuh a dangdangte tungah akisam bangin itna le khualna tawh hopih, panpih,tawsawn, nungzui, makaih ding cihte kithanem thei hi. Ei a ciat bek mah athahat zawk nading, aliat zawk nading geelna le sepnopna lungsim kinei ciat hi.\n(1) Beh le Phung:\nZomite pen beh le phung vai ah a thuklut (sensitive) thei mahmah minam ihi hi. Taanglai a kipan I pupate in beh khat le khat a kikholhkhop theihlohna pen tuhun khangthakte hun ciang dongin i ciin sawmsawm lai mawk pen minam sungah kipumkhatna ding, sepkhopna ding geelnale tupnate ah ong nawngkai sak mahmah thu ahi hi. I pu I pate ahileh akhuamuhna uh zai nailo uh a, tungnun /gualzawh kituh nopnate hangin minam khat, innkuan khat, sanggam khat gegu a mulkim huai zah dongin gal le sa kido/ gamta uha, sepkhop bawlkhopna tawh akingah ding gualzawhna tampite kisuplawh minam I suak hi.\nTua bang i cih ciangin i beh i phung neusek ding le thusimlo ding cihna hi lo hi. I beh i phung sung pan minam bup aiding bitna, daihna, khantohna le summeet zonnate ah phattuamna ong pia thei ding ngimna le tupna hoihte i phuangkhia ding hi. Ei bek tha tawh i zawhlohte beh dangdangte tawh holimin geelkhawm, semkhawm leng tulaitak i dinmun sangin asangzaw ah akitungto zo ding minam i hi hi. I beh le phung gamgi i thupitsak khakna hangin abeisa hun khat lai-in, Zosuan gige kimlai Laizom melma in, gal le sa bangin i kineih ngei ta zen hi. Tua manin Zomite sungah beh le phung vai ultunsak luatna hangin minam kipumkhatna ding tampi dongtang sak in, I lawhcin zah ding kilawhcinglo hi. I beh le phung minte sangin Zomi sungah Unau laizom i hihna mah thupitsak zawk ding kisam hi.\n2. Biakna Pawlpi:\nPasian huhna tawh Zosuan kici khempeuh phial pen nidang Dawi biakna (Lawki) pan Khristian upna, zuihna leh Lai Siangtho khat alenkhawm i suah theih manin lungdam thu le Pasian thupha taktak ahi hi. Khanglui biakna, upna, kithoih kipaaina a kibang i nei khawm minam i hi hi. Asho, Khumi, Zomi(Tedim), Khalkha, Falam, Kanpetlet, Matupi, Mara, Zotung, Zophei, Mizo, Lusei, Hualngo, Hmar, Ralte, Biate, Gangte, Vaiphei, Kuki (Thado), Komrhem cih bangin a mun leh a gam zui-in kampau leh awsuah paulam in i kituam gennop hangin i biakna, i upna, dawi leh kau biakna cihte ah i biakzia le i ngaihsutna kibang khin hi. Tua bangin khanglui lai-in upna biakna nam khat sungah om khawm i hih manin biakna hangin nawngkaina leh buaina kituakkha ngei lo pah hi.\nKawlgam Zosuante’ sungah enleng 1953 kumin Rev. S.T. Hau Go makaihna tawh Zomi Baptist Convention (ZBC) kiphuankhia in, tua sungah kampau nam tampi kizangh hi. Ahih hangin gambup khoppi vaihawm ciangin lasak dingte Halkha, Falam, Tedim cih bang teng tawh kibawl in kisa thei ziahziah hi. ZBC kipatcil akipan Zogam (Tedim mite) sungah Khanlawhna lianpi hong pian hun (1970) kim lam ciangin, Siim lam Zomite’ sungah Lai Siangtho sin pawl khat ong omin Pasian nasem zong kitam semsem hi. Ahuhzuin Pawlpi thak kiphut ziahziah ahimanin ei pawlpi le i upna ciat thupisak nop luatna hangin, pawlpi zui-in Lai Siangtho le Labu kituambawl ciat-a siate lenungzuite teivang lahna hangin minam bup luan khat-a luankhopna nakpi takin susia hi.\nTua banga kalsuanna hangin, theihloh kalin i minam sungah kitotna le kikhennate nasiatak ong piangkhia hi. Hih kikhenna le kitelkhialnate i etkik ciangin Laisiang tho sin le a thei mipil kibehlap semsemna huhau-in i upna le i zuihnate minam vai tawh i kopkhop siamloh hang ci leng kikhiallo hi. Hih pawlpi kikhenna meikuang zomin tuhun i minam sungah kipawlna tuamtuam kiphuan khia in, kipumkhatna le sepkhop ding sangin kikhenna le kidemna lam vive kimanawh hi.\n(3) Namhiang- Pau le Ham (Awsuah):\nTanglai-in kampau nam khat a zangh ngeisa minam i hi a, teenna mual leh guam in hong halna hangin i namhiang zui-in i pau/ i haam kilamdang i hi hi. Nidang lai hun bang nawn loin, tukhang hunah kikawmna le kizopna lampite hong hoih zaw ahih manin, kikawm kiphakna hong olzaw hi. Kam dang khatin gen leng,. kizopna in pilna le thumuhna hong piangsak na hi gige hi. Tuhun khangnote pen Kawlkam, Kalakam leh Mikang kam cihte akipan kampau tuamtuam thei/ pausiam thei ziauziau lel uh ahih manin, Zopau nangawn a siamlo liang nangawn omta hi. Zosuante’ sung zongah i namhiang zui-in, kampau akibatlohna a om hangin tawmvei om khawm peuh leng ii paute olnotak i kitheihpih ziauziau hi.\nTedim mi Halkha pau siam, Falam mi Lusei pau siam, Hualngo mi Ngawn pau siam, Hmar mi Thadou pau siam, Vaiphei mi Paite pau siam, Gangte mi, Simte pau siam, Biate mi Darlong pau siam, Cho mi Asho pau siam cih bang danin Zosuante sungah kampau kitelbaih mahmah hi. Hih in sul khat, zang khat suan i hihna ong lak hi. Kawlgam lamah Tedim kampau a zangh Zosuante’ sungah awsuah /Awkaih kilamdang tampi om hi. Gtn. Saizang pau, Sihzang pau, Teizang pau, Zopau, Khuano pau, Dim pau, Losau pau, Phaileng pau, etc.. cih bangin awkaih nam tuamtuam om a, tuate khempeuh in American Missionary Dr. J.H. Cope hong bawlsak Roman Alphabet laimal zangh khawmin, lai kinei/ kizangh khawm hi.\nTua manin Siim le maal, suah le tum Zosuante khempeuh pen i awsuah/ awkaih akilamdan hangin Roman Alphabet laimmal bulphuhin Zopau le Zolai zanghkhawm thei i hihna tawh i kampaute kitellahna bang mahmah omlo hi. Awsuah/ Awkaih kilamdanna in Unau hihna kilamdangsak thei ngeilo hi. Hih bangin khat leh khat Zopau kizang tuah thei kawikawi i hih manin kampau vai ah buainate a hun zui-in hong bei lel ding hi. Cihnopna ah, pau le haam (Awkaih) zui-in Zosuan sungah mapankhopna le kipumkhatnate nawngkai saklozawin tua awkaih kilamdang tuamtuam mah zangh ciatin khat le khat kizahtakna bulphuhin minam picing khat-a i din theihkik nading lampi om a ci nuam ahi hi.\nTu-in India gam (Maal) lam a om Zomite sung pan lai lam pilna nei makaite in i Zolai manawt zawkna ding le i kampau mahmah akinai semsemna ding ngimna tawh Zomi Language and Literature Society (ZOLLS) hong patkhiat theih manin angtan huai mahmah kasa hi. Hih ZOLLS in Siim le Maal, Suah le Tum Zomite Unau laizom hihna hong pulakkhia ding banah i pau i ham mahmah zong hong pehzomkik theih nadingin lametna i nei hi.\n(4) Khua le Tui vai:\nSim le maal, sak le khang Zosuante khempeuh pen Ciimnuai pan piang Ciimnuai vontawite ci-in tangthu sulkanna ah kimuthei hi. Ciimnuai mun pan i pu i pate in khua le tui satin in na kithehthang uh a, mual le guam haalna hangin pau le haam kilamdang/ kibanglo i hi hi. Tua bak tham loin, khua le tui nuntak zia tawh kizui-in i ngeinate zong tawmtawm kilamdanna hong om hih tuak hi. Pau le ham pen amun le mual zui-in kilamdang thei mah le Zomite’ ngeina bulpite kikhelthei ngeilo hi. Tuhun ciangin i pianna le i khankhiatna khua le tui tawh kizui-in, i pau i ham kilamdang bek tham loin, I khua min khawng peuh thupisak kha thei lai ihi hi. I khua awsuah/ awkaih ciat le khuapih tuipih cih bek Zomibup in a zatkhop ding alunggulh mawkmawk peuh ki om thei hi. I gens amah bangin Kawlgam lam a om Zosuante ading in Sangmang Cope topa hong bawlsak Roman Alphabet laimal I zatkhop theih ding thupi hi.\nTua mah bangin Zomi Christian Literature Society (ZCLS) hong piankhiatna zong Cope topa’ bawlsaksa laimalte mah puahin, zuun a zatkhop ding deihna mah hikha ngel dingin ka um hi. Tua ahih manin, i gam sungah khua khat in gentuahna khat aneih leh, kei khua hilo, kei tawh kisailo, ci-a i khua le tui kipawlna nengnengte ultungsak nawnloin minam vai, gamvai, khua le tui vaite ah ahuampiin ahuai den lungsim i vom ciat ding hunta hi. Gtn – lai lam ah amasawn pawlte ahi ZCLS le ZOLLS te’ makaihna nuai ah kalsuankhawm ding kisam hi. Khua le tui kipawlna nengnengte ultunsakna le a tuamtuam zatna/ ciinna thupitsaknop luatnate in Zosuante mapankhopna tampi hong susia pelmawh ding cih i gen nuam hi.\n(5) Pilna, siamna le Khuamuhna:\nRev. Dr. Gin Khan Nang (GKNang) in “ Zomite’ khuamuh cilna“ cih Thului (Article) a gelhna sungah Pianitit gamah galhuh a pai i pu i pate’ thu na gelh hi. Hih pen Zomite’ khuamuh cilna ahkl gamdang zin masak penna hi khangel ding hi. I pu le pate’ hun lai-in Zomite pen laisin kitawm, pilna tawh khuamuhna kinei masa lo cih kimuthei hi. Tuhun ciangin Zomite khuamuhna pen laisinna pan kingah Pilna le siamna, laisimna, zinna vaakna le kizopna tuamtuam tampi aneite i kicithei hi.\nPilna tawh kisai I gen ciangin ei mimal kivak zawdeuhna field khatta i nei ciat-a (Gtn – pawlkhatte music, pawlkhat lai, pawlkhat website, pawlkhat leuleu sum le pai zonna, cbt,) i pilna le khuamuhnate tehna Piciang (Ruler) tuamtuam om hi. Mipil khempeuh zong ciim khinlo uha amau kivakna zong atuampi tek ahi uhi. Scientist khat in politics lamah thanemna tampi nei dinga tuamah bangin engineer khat in cina khoi le kep dan tampi theilo ding hi. Apillo i om kei-a i pilna akibanglo hi bek hi. I gennop thu in, ei kivakna le siamna, theihnate hi taleh mi dang khatpeuh ii pilna, siamna le kivakna khatpeuh zahpih simmawh bawl ding hilo-a Zogam i lamthakna ah i kivakna mun tek pan i pantheih pen ciinhuai a ci ihi hi.\nKa zak ngei khatah “ Pianpih B.A” cih khat zong ka za ngei a, tua pen laisinna pan kingah B.A hi loin, pianpih ngiat a Cimna / thumuhna a neite a cihnopna ahi hi. Tua mah bangin kampau zattangzang khat a kizangh ngei khat” Na theih tamin na tel tawm” cih kkhat a om bang mahin, mi pawlkhatte in na khempeuh thei naal gawp pongin a taktak ciangin a tello/ a theilo takpi om thei hi. Thumuhna I cih pen sinna (Learning) le tuahkhak thu (Experience) tungtawn a kingah nam kici thei hi. Pilna siamna I cih leuleu ciangin atuam vilvel a lai le pumpi,lungsim ngiat tawh sinkhopna namte ci leng kikhiallo kha ding hi.\nTuhun in Zomite leitung mun thupi tuamtuam le i tuna gam ciatah amau hong kalh pilna le siamna I neih kei le nasep silbawlna ding mun kingah zolo hi. Kawlgam le Asia gamte pan I neisa pilna/laitante pen gam thupite ahi US, Canada, Europe le Australia gamte ah kizangh theilo hi. A hizongin amau ciangtanna le a deihna munah a kizanghthei ding khutsiamna/ hihtheihna khat peuhpeuh a neite in, pilna neite’ sangin nasep ngah baih zaw thei uh hi. Hih siamna I cih ciangin, kivakna/ teempaina ( Talent or Professional) namte ahi hi. Thukhat leuleu ah bangzah siamna/ kivakna a neih hangin, Lai theihna (pilna) nei kei leuleu zel leng gam le nam vai nasep thupite ah kithuklut theilo zel kawikawi hi.\nTua ahih manin, tuhun pen a pil taktakte mahin nasepna khat peuhpeuh ah panmun hoih ngahin a thumuhna tampite vang in mipi in muang pah uh hi. Zosuante sung zongah mipil, thumu zawte mahin I gam le nam kivaipuakna tuamtuamte ah panmun hong lak dinguh ahi hi. Thudot tham cingte mah I dot theih ding dinmun ah i koih theih ding zong mipite in nungzui hoih i sepna hi pah hi. Zomite sungah minam khantohna ding bekbek mah lunggulhna tawh kipawlna tuamtuam phuan khengkhang hi hang. Tua I kipawlnate pen asia hikhinlo-a amau munmun ciatah a mapannate uh kiciaptehpih, kithupibawlpihin atunga i kikup thu 5 te vaihawmna khatpeuh ah ultung sak lualosemkhawm, mapangkhawm le kikumkhawm thei leng kilangpanna le kidemna cihte ong bei ding ahi hi. Sim le Maal a om Zosuante khempeuh in Zomi min mah a deih le angtanpih nuam vive I hi hi. I khuamuhnate le I theihnate gawmin, I muhna le senate khanto in, kekbeh lai ding hi hang.\nPasian huhna tawh siim le maal, sak le khang Zosuante’ sungah hong makaih dingin mipil, misiam le thumuhna zaipi a nei Zomi tampi mah kinei ta hi. Kawlgam (Siim)lam pan Zosuan kipawlna lian tuamtuam I nei khin a, India gam (Maal) lamah zong tampi mah nei hi hang. A hi zongin biakna bulphuh kipawlna le gam le namvai kipawlna tawh i khensiam a, i sepkhop siam ding bek kisam ahi hi. Bangbang lampi tawh i sem zongin, i tupna le i ngimna mongte in Siim le maal Zosuante kipumkhatna ding le Khantohna ding vive ahi ding kisam hi. India gam Zosuante sungah minam kipawlna adingin Zomi Council (ZC), ZRO, ZYA cihte le biakna le Social Development lam zongah adang tuamtuam i nei hi. Tua mah bangin Kawlgam lam Zosuante sungah zong Global Zomi Alliance(GZA), LZI, gam le nam vaiah Zomi Congress for Democrecy (ZCD/ZNC) , WZC le ZYA cihte banah Social Development lamah a tuamtuam kinei hi.\nTua ahih manin a tung a i gensate khempeuh khuituah kik hi leng, tuhun pen mapankhop hun ahih mah bangin, mapankhopna tawh I kilamdanna gamgi tuamtuamte kiphelkhia zo ding ahi hi. A diakdiak Sak le Khang Zomite in Pasian maipha kaai nuaiah kipawlkhawm-a thahatin gam thak i lamna ah Tongsan Media Group in zong ka hih theih zah tawpun ma pang ding kigingsain om ka hilam uh hih “Siim le Maal Zosuante Mapankhopna Pan Gam thak Ah“ cih thului tawh a tangko nuam i hi hi. Laisim Zosuan mimal khempeuh Topan thupha hong pia hen !\nZosuante mapankhop ding lunggulhna lianpi tawh,\nWritten by: Sia Khampeek (Tongsan Pu)\nZomi Language and Literature Society (ZOLLS) , Journal\nPhoto Credit : Samuel Khampeek (Fb.)\nItem Reviewed: Siim le maal Zomite mapankhopna pan gam thak ah.... Agelh - Sia Khampeek Description: Rating: 5 Reviewed By: Cinpu Zomi


url: =Imphal khuapi ah Thongkia Zomite Suakta ta uh ci\nShareI theihsa le i zaksa mah bangin India gam, Imphal khuapi ah Zomi Thongkia i sanggamte tawh kisai Pu Kham Min Thang (Tongsan Reporter of New Delhi, India) tungtawn in anuai abang in thuthak kiza kik hi. A kigensa bangin March 14,2012 ni-in Court nei ding kicisa pen tua ni Imphal thonginn( Jail) pan thukhen zum(Court) nei ding thongkia mi tam lua ahih manin, motor ngah zolo uh a, tuani in kahthei lo/ thusitna kinei thei lo uh hi. March 19, ni in a vekpi un (Court) kah thei uh bek tham loin, Pasian in i thungetnate hong dawngin athu (Case) uh a veeng/ bei ding hita hi.\nAmau pen gamdang mi hihna (Kawlgam) Foreign Case tawh kiman hi a, India thunei te' phalna om loin India gam huam sung alutkhakna tawh kiman ahi uh hi. Tua manin mihing khat India sum Rs. Rs. 700 -1500 kikal kumpi in liausak ding cih kiza hi. Ahi zongin State Home Department pan in lai kisam lai om ahih manin tua lai a tun' zawh hunhun in suakta taktak ding dinmun ah om ta uh hi. State Home Department or Central Department te in amau Tamu khua lamah puak ding uh a, Kawlgam le India gamgi ah gamnih thukimna tawh piaktuahna ( Ap na) kinei ding cih kiza hi.\nTu leh tu-in zong, thongpan kilakhia thei ding dinmun hi mah leh gamdang mi (foreigner) ahih manun, koihna ding om tuanlo a, Thong sungah kikoih lai bek hi lel hi. Bangbang le Zomite i ki-itna hangin alungdam khat peuh i om ciangin, kilungdampih le a dah/ a lunggim khat i om ciangin Thungetna le kipanpih theihna lampi ciatah i mapannate hangin Pasian in gualzawhna le suahtakna hong musak ahih manin, Zomi laizom khempeuh tungah Tongsan Media Group pan lungdamna i pulak hi.\nA suakta i sanggamte khempeuh zong innkuanpih zi le tate tawh kimu in , inn lum lo lum a tung hamtang ding Topan hong makaihsak hen. Tua banah adiakdiak in hih thusia vaiah a buaipih Manipur lam a om min kilothei lo i sanggamte le thuthak a kan den Pu Kham Min Thang (Tongsan Reporters,India) tungah Pasian in thupha na pia hen.\nSia Min Thang ( Tongsan Reporter of India)


url: =Certificate in 2D Animation Design Course, institute in Perambur\nCertificate in 2D Animation Design Course in Perambur\nIMAGE is a Leading 2D Animation Design Training Institute in Perambur. We are an NSDC (Central government) partnered training institute offering best-in-class 2D Animation Design courses in Chennai.\n2D Animation Design Training Institute in Perambur


url: =Myanmar leh Thai gamsung ah vankham tampi ki haltum :: ZOMI DAILY\nposted on 27 June 2017 at 1:29 am Lomkholna: Myanmar, News, Sawltak, Thailand, World\nMyanmar leh Thai gamnih kumpi te’n agamsung ah a matkhiat uh guihtheih khamtheih vankham Narcotics akigawm in $800 Million manneiding haltum uh cih Reuters pan kiza hi.\n“UN day against drug abuse and trafficking” cih ciaptehna in Monday ni in ahaltum uh ahihi.\nThai gamsung aom Ayutthaya Province sungah guihtheih khamtheih akigawm in 9 Tonnes bang ki haltum cihi. Tuateng asum in akituat ciangin 20 Billion Baht ($590 Million) bang manneiding kici hi. Hih vankham tepen ‘yaba” ahih keileh “crazy drug” cihbang inzong kithei hi ci’n Police te’n genkhia hi.\nSirinya Sitthichai, Secretary-General of the Office of Narcotics Control Board in agenkhiatna ah hih vankham tepen Thai gamsung panin Malaysia leh adang gamtuamtuam ah kipuaksawn kawikawi hi ci’n Ayutthaya khuasung aom Reporters te tungah genkhia hi.\nVideo: Myanmar and Thailand destroy confiscated illicit drugs\nKawlgam ahzong vankham akigawm in $217 Million manneiding kihaltum hi ci’n Myanmar Police te’n genkhia uhhi. Hih vankham Narcotics tepen China gamsung akipuakzel te kici hi.\nRelated: Malaysia gamsung ah tukumsung vankham tawh mi 55,903 kimankhin ~ ZD\nUnited Nations te genkhiatna ah Southeast Asia gamsung ah methamphetamines kici vankham tepen hongki tamzat semsem hi ci’n genkhia uhhi. 2013 kumsung bekbek in Southeast Asia gamsung ah methamphetamines leh heroin akizuak pen $31 Billion bang manneiding cimawk hi. Sawltak #zomidaily\nPrevious: Mangpha Tg. Thang Baan Kim (Mang Khan Gin) Kum 31, (Gualnam beh)\nNext: Mangpha Tg. Khup Sian Lian Muang @ Khup Muang, Kum 44, (Naulak beh)


url: =VAKKHIA NUAM ~ TBC-Y\nPosted on Friday, March 14, 2014by Siam Kim\nKa lungsim khempeuh tawh nang ka hong zong hi. Na thupiaknate panin kei hong pialsak kei in.––Late 119:10\nZBC labu No.8 na “Hong Pai In, Thupha Namkim Naak” cih pen ka deih pen khat hi-a 1757 in kum 22 apha Robert Robinson phuah ahi hi. Tua lamal ka ngaihsut ciangin ka sepna peuh a ki-enpha den dingin hong to bangin ka ngaihsun hi. “Topa kong vaksan dek zeel hi, Ka it Pasian, hong kem in” ci hi. Tua bang ka hih hun tam veipi ahi hi. Tamveipi sung ngaihsut nei mello-in ka vakthap a, kei hong it hong honpa Jesuh zong ka ngaihsun nuam nawn kei hi. Robert Robinson le kei bek hi dingin ka ngaihsun kei hi.\nTua bangin vakthap laitak, i lungsim taktak ahih leh Pasian tawh kigamla nuamlo hi. Ahi zongin Paul mah bangin, i sep nop lohpi a kisemkha ahi hi (Rom. 7:19). Tuucing hoihpa kiangah i ciah kik ding i lungsim in theih gigena ciang khat om hi. David in tua thu a laphuahna sungah na pulaak a, Late 119 ah “Ka lungsim khempeuh tawh nang ka hong zong hi. Na thupiaknate panin kei hong pialsak kei in!” (tg. 10).\nKhatveivei ciang i lungsim in Pasian i zon ding lunggulh mahmah napi, leitung cilesa in a gamla zaw ah hong paisakin hong kigamlasak tektek mawk hi. Eite a tawntung lungduai takin hong ngak den i Topa, vantung aa hong it denpa, eite a hong itna kip tawntungpa tawh i kigamlat laitak zong, Ama kiangah i ciahkik thei hi. – Bill Crowder\nTopa kong vaksan dekzeel hi,\nKa it Pasian, hong keem in;\nHiah ka lungsim, Nang sung seel ni,\nNang ading Na ciamteh in. – Robinson\nI vakthap nop hun ciangin Pasian in hong huainopna lian tektek cih i theithei hi.


url: =Tulaai Leitung Thuthang Tuamtuam Updates July 16, 2014 :: ZOMI DAILY\nTulaai Leitung Thuthang Tuamtuam Updates July 16, 2014\nposted on 18 July 2014 at 7:19 am Lomkholna: Khawmpau, Myanmar, News, World, Zomi\n· Yangon khuapi pan Malaysia gam zuan a ongzinkhia Zomi pawlkhat July 9 ni a Yangon khuapi pan ongdingkhia hi in tunitan Malaysia gam tunglo athu kiza naailo hi. Hih Puaisa te mah in abeisa kha 6 laaipawl in Zomi honkhat Malaysia ongpuak uha, Lamkaal ah kiman in tu in thongsung ah omlaai uhhi. Numei naupang zong kihel ahihman in hehpih huai mahmah hi Puaisa te peen Zomi te mahhia, mawhsakna hilo zaw in akuama ciat pilvaangding kisam khading in ka um hi. Vanlam pan a pai Zomi 60 kiim zong tulaaitak in KLIA Immigration tekiang ah a awkcip laaitak ahihi. Malaysia paiding ten theiding in Kawlgam pan Puaisa kua Malaysia ah kua cihte akipan azenzen in akimat leh bangcihding, cihte pawl hoihtak kiho masa a tawmbei tah manlang tah ci a mawkpai ziauziau ding hilo hi.\n· Israel leh Palestine gam sung Gaza khuapi auk Hamas pawlte in July 17 ni nai 5 sung khat le khat kikap lo in Khuasung mite kihepnading hunpia ding langnih thukimna July 16, 2014 ni in nei uhhi. HIh nai 5 sung mipi te hunpia a khawlpakna peen UN leh Leitungbup gammakaai tuamtuamte ngetna hi in kinaak dosawm luazaw a mipite kipaikhiasak hi ci in Israel Gaalkaap Maangpi Brig Gen Yoav Mordechai in genkhia hi. Ahizong in hi nai 5 sung in Israel gamsung thautang ongtuk leh kithuk veve ding hi ci in Israel ten kamciam uhhi. Tuniciang ni 9 kidona sung ah Palestine lamte mi 220 si in 1,240 liamkhin uha, Israel lampan mikhat bek sipan hi. Zing ni taak lampan bel ithu zaknop toto mahmah kha ding hi. Israel Prime Minister Benjamin Netanyahu in bel Hamas tetawh kilem nading Egypt gamte palaai sepna kamang uha, Hamas te utlo ahihman in Leitungbup in zong ongmawhsak theilo ding hi. Kokhialhna om kilkel lo hi. Kilemding utkei leh adawnkikna peen haaltumding cih hilel hi ci in gen giapgiap hi.\n· Philippine gam Khuapi Manila khanglamteng South China Sea pan ongkipan huihpi leh guahpi in July 16, 2014 ni in nasiatak in nawk ahihman in mi 20 si in 5 mangthang in mimal 370,000 in mei ngahlo uhhi. Inn le lo mawtaw tampi taksia a nibup vanleeng kileengsaklo in zum kheempeuh kikhak khin hi.\n· Afghanistan gam khuapi sung a om International Airport thautawi migilo te in July 16, 2014 ni nitaaklam in Rocket leh thaunam tuamtuam te tawh nasiatak in sim uha, asi liam bangzah cih kithei naailo hi ci in Afghanistan palikte in taangkokhia uhhi.\n· Tualgaal kum 3 sungpiangsak in apanmun pan khawlding mipi in anget uh ahi Syria President Bashar al-Assad in nungkha sung kiteelnapan gualzawhna ngahkik in kum 7 term a term thumna President seemding in July 16, 2014 ni in Damascus khuapi aom President Innpi pan kiciamna nei hi. Kum 3 tualgaal sung in mi 170,000 si a, 9 million in inn le lo nuasia gaaltaai khia uhhi.\n· Leitungbup AIDS natna veengpawl ahi UNAIDS te in July 16, 2014 ni in leitung a AIDS neitetawh kisai pulaakna suakkhia sak uha, leitung pumpi ah AIDS natna vei mi Aw 35 om a tua Awn 35 lak ah Awn 19 te in natna aneihlam uh theikhalo ci in genkhia uhhi. HIh thu sung ah Kawlgam zong hel uha Kawlgam ah AIDS natna vei Saangnih vaal om ci in genkhia hi.\n· Singapore gampan Malaysia gam Sandakan Tembaw khawlna lamzuan a ongpai MT Oriental Glory kici Malaysia Tembaw Meitui pua khat July 16, 2014 ni sanggam meelmak hunpawl in Tuipi migilote in man uha Tembaw tung a meitui Ton 2,500 alakkhit uhciang atung atuang mi 15 ek nusiat uhhi ci in Malaysia Marin te in genkhia uhhi. Hibang a Malaysia tembaw kisuamna peen tutung a a 9 veina hita ci uhhi.\n· UN Human Rights pan Kawlgam palaai Ms Yanghee Lee July 16, 2014 ni in kawlgam ongtung a ni 10 sung kawlgam ah taamding hi. Kawlgam ongtaam sung in minam khat le khat kikaal buaina ahi Rakhaing gam, Madalay leh Kachin gam a gaaltaaite kiang hawh in kawlgam a amuhkhiat thukheempeuh a 69 veina UN khawmpi ah vasung khia ding hi.\n· Britain gam sumzon siamte leh Sik le Khut lam pilna naseemte ahi British Chamber Of Commerce Myanmar te in Kawlgam sung ah amasapeen Zum honna July 15 ni in neita uhhi. Hih zumte in kawlgam sung a sumzong Britain company te masuan ding geelsak ding ci uhhi. Kawlgam ah tunitan phalna angah Britain company 40 kiim omta ci in gen uhhi.\n· Kawlgam gaalkaap te neihsa ahi Myanmar Airline te in Europe gam piang ATR 72-600 vanleeng namte 12 leiding in July 16 ni in London khuanawl a kibawl leitung Vanleeng kilahna pawi ah Myanmar Airline ten suaikaai uh ahihi. Hih vanleeng te peen 2015-17 sung in kawlgam ah ciahpih in leen kipansak ding ci uhhi. Akizom mah in Air Mandalay te in zong Japan bawl MRI vanleeng nam mi 70-90 atuangthei te 10 leiding in July 16, 2014 ni in khensat uhhi.\n· USA gam California state sung Stockton khua sung aom Bank khat a nasem numei thum te migilo 4 in July 16, 2014 ni in man in tawhteng alaaksak khit uhciang Bank luh ongkipat uhleh Palik ten nadelh pah a nasiatak kikap uh ahihman Bank luhsawm mi 3 si in khat khat zato kipuak hi.\nPersonal [email protected]\nSchool [email protected]\nPrevious: Malaysia Vanleengpi khat kikap khia\nNext: Leitung bup Zomite tungah Thuzaksakna (17 July 2014)\nNew Delhi leh Malaysia aom Zomi Gambeltading Good News\nUK te ii EU Commissioner zong nasep khawltading\n72 virgin te pen 6(6+6)hi thei ding in ki um mawh\nItna nei leng ~ Lianbawi\nAl Jazeera te US pan ciahkhia tading ~ ZD\nTrump’ National Security Adviser Michael Flynn kitawp ~ TK Lian\nChristian Hymn te’ tangthu: Ong Khah Ngei Lo Ding Itna Aw\nMalaysia pan UK gamsungah akipuak awle (Crocodile) 50 kiman


url: =18 May 2019 Sabbath 20na Piaknopna Lungsim ~ MUC\n18 May 2019 Sabbath 20na Piaknopna Lungsim\n18 May 2019 Sabbath 20na\n“Thudang khempeuh sangin Pasian’ ukna leh ama deihna na zuih theih nading uh thupi ngaihsut masa zaw un. Tua hileh hih na kisapna dangte khempeuh uh zong hong pia-thuah veve ding hi.” Matt. 6: 33.\nKhat veivei ciangin neihsa kep, zeekna i cih in Pasian’ min tawh i sepna khempeuh hi, ci-in kingaihsun kha zel hi. I ngahna tungtawnin i piak hi. Tua bangin Ama nasem i hi hi, cih pen man mah hi. Ahi zongin neihsa kep, zeeksiamna in tua bek hi lo hi; Pasian in eite aa ding a sep khempeuh kihel hi. Pasian in hong pia kei leh, Ama bawlsa nate kemcing dingin hong sawl lo hi leh, Ama neihsa kem, a zeek mite i hi thei kei ding hi. Neihsa kepna leh zeeksiamna in Pasian pan hong kipankhia masa hi.\nNeihsa kem leh zeeksiamna in Pasian theihtelna, mihing in Amah tawh kizopna panin hong kipan khia hi. Pasian in Piangsak Pa, hong Pia Pa hi; eite in Ama piansak, a hong piak thupha-te a zeek i hi hi. Neihsa kepna leh zeeksiamn in biakpiakna khat hi; upna thu hi. Pasian i muanna zong hi. Pasian muanna a om ciangin kipiakna tam kimu semsem hi. Tua hi-in ngahna tungtawnin piakkhiatna in, Pasian muanna, upna hat leh thaneem pulaak hi. piaknopna lungsim nei leh nei lo kilangh hi. Sawm-ah khat khiat zah leh sumpi khiat zah etkak ding hi a, sawm-ah khat khiat zah mah sumpi zong khiat ding kisam hi. Tua in piakkhiatna taktak hi. Manngen lo-in a hong kipiak mah bangin manngen lo-in pia in, ci-in Jesuh in hong sawl hi. Mi 100 ah mi 4 khawng bek in tua bangin sawm ah khat leh sumpi piak kikim hi.\nThuumna: Sumpi khiat in upna pulaak ahihlam i ngaihsun ngei hiam? Sawm-ah khat pen Pasian in a hong kalhna tungtawnin i khiat hi-a, ahi zongin sumpi ahih leh mimal khensatna tungtawnin piak ahih manin, Pasian bang zah muanna tawh sumpi i khia hiam?\nThungetna: Topa aw, muanna leh piaknopna lungsim tawh a pia khia zo hong hi sak in. Amen


url: =USA Om Mikangte Thu Tawm ~ Thu Tatuam (Siyin News)\nUSA Om Mikangte Thu Tawm\nSaturday, June 23, 2018 Knowledge, USA Ngam Thu 4 comments\nUSA ngamah Mikaangte sia kampau kibang ngawl, Europe ngam tatuam pan apeam te hi. A ciikang theampo zongh kumpi cheptena sungah mikang in kisim siat ngawl hi. Sontena American Jewte, Arabte cite pawl.\nMikaang atambel pan atawmbel dong ngual susuk leang :-\n1) German Americans (16.5%),\n2) Irish Americans (11.9%),\n3) Mangkang-(British)te American (9.2%),\n4) Italian Americans (5.8%),\n5) French Americans (4%),\n6) Polish Americans (3%),\n7) Scottish Americans (1.9%),\n8) Scotch-Irish Americans (1.7%),\n9) Dutch Americans (1.6%),\n10) Norwegian Americans (1.5%), le\n11) Swedish Americans (1.4%).\nAtungateng theampo sia Mikang (Cikang) minam khat in kisim aa, USA ngam ii atambel ma hi pai hi. Amimal in 246,660,710, pha aa USA ngambup mihing zasim 73% pha ci'n 2014 census vawtna ah kimu hi.\nRef: Wikipedia, Colodetoxs\nIBU NUR INTAN August 4, 2018 at 3:51 AM\nMorgan Smith August 12, 2018 at 6:29 AM


url: =NUPA KAL AH A NUAM THEI PEN IN KHANTOHNA DING. Agelh - TS Siam, Khaute - Laibu Saal\nHome > Thuluui/Articles > NUPA KAL AH A NUAM THEI PEN IN KHANTOHNA DING. Agelh - TS Siam, Khaute\nNUPA KAL AH A NUAM THEI PEN IN KHANTOHNA DING. Agelh - TS Siam, Khaute\nNUPA KAL AH A NUAM THEI PEN IN KHANTOHNA DING\nAgelh - TS Siam, Khaute\nNupa kal nawpna sak semsemna ding un, nupa kal ah hihding thu thum om hi.\n1) Zahtakna/pahtawina kipia siam ding:Mi khempeuhin kiphat, kipahtawina pen kiza nuam ciat hi. Naupangte ading nasep kizen ngiat teh. Ih nu napanpih dan pen ka lungdam lua. Cih danin kipahtawinate kizaa nuam ciat hi. Kipahtawina kam ih zak loh ciangin ih lungsim nuam lo-in naa thei hi.\nCaleb leh Rachel in a tanaute Inn ah hawh a sawm uh ciangin Rachel a zi-in nautawdap ding kicing kei-in sai ah valei pah ni, hehpihna tawh ci-in a thumbawl ciangin maw tawh sai lamah hawl phei pah hi. Ta naute Inn ah tun uh ciangin a zi-in tanaute mai ah ka lawmpa hongit dan ci-in a hoihna gen a, a pasalin zong tua hun mah in a lungdamna leh ama ading a hoihna tanaute mai ah ko pah hi.\nMi khatin hong genna ah: ka lawmnu tung panin lungdam kohna ka za ngei kei cia, a zi-in dawng pah a; Ni simin hong tun ciangin an hong lui-in hong cia, hong nget kapia den a, an huan siam lua teh, na mel bang hoih vangvang ci-in khat vei zong pah tawina kaza ngei kei hi.\nKong theihsak nop uh: Ni simin neuin lian ta leh nalawm tung ah pahtawina na kipiak zel ding uh thupi hi. Na lungdamna neu, lian ta leh pahtawna kipiak ham tang ding leh mipi mai ah kipahtawina hun hoih laksawm ham tang un.\nMin hong dotna: pahtawina kam a gen sangin lungdamna gamtatna tawh theihtheih hi lel lo maw?Ka dawnna ah: Hilo hi tua danin ngaihsun kei in, lungdam zong hongko nuam kei e, pia nawn kei ning, hihsak nawn kei ning cih asia lam ngaihsut na hong lut thei hi. Tua a hihmanin khat leh khat neu-in lian ta leh lungdamna kigen a kipahtawi ding pen thupi hi. Pasian in ci hi: Pahtawina kipia unla aituam lungsim neihna kizo sak kei un.Khat leh khat pahtawina kam kipiak pen ki-Itna lahna hi a, Itna ih cih pen baih lo-in, Itna tawh ih gamtat ding thupi hi. Itna ih khawlsan loh ding thupi hi. Itna in gamtatna hi. Gamtatna tawh Itna lah kul hi.\nBangci kipat ding: zahtakna, pahtawina tawh kipan thei ding hi teh. A nuai ah bangin bawlin.\nKalawmnu omdan ka deihte\nPahtawina bang cih lahding\n1) Ka lawmnu pen tate adingin nupi hoih mahmah hi.\n2) Lengla do siam mahmah hi.\n3) Ka nu leh pate adingin lungduai mahmah hi.\n4) Sunday schoolte deihsakna tawh lai hoihtak hilh hi.\n5) A maitaidan leh kamsiam dan min deih, pakta hi.\n1) Naupangte kiangah hi bang nu hoih na neih hampha lua uh teh.\n2) Lenglate a muakdan hoih ka deih dan hi.\n3) Inn kuanpihte ading nahoih a sepna hangin ka pahtawi ding.\n4) Ka zi ading nalei-in atungah, Pasian adingin na sepna ka lungdam.\n5) Ka sangam nu’n na zi pen thunuam, pawlhnuam hong cih theisak ding.\nNalawm adingin hihdan mahin bawlsak in:a) Ki dong inla, ka lawm abang cihna ka deihpen hiam? Nam nga at in. (anun takna sungah na deihloh tampi om kha ding hi. Ahi zongin a hoihna, na deihna nam nga/point 5 at khia in.)b) Na ngimna leh na tupna pen nalawm tungah hilhin tua in zahtakna, thusimna lahna hi.\nHong khantohna ding: Na lawm tungah na zahtakna leh a hoihna na pahtawi theih leh na lawm hong khangto ding hi. Gentehna in nalawmpa’n nau pangte ading a deihsakna pen phat, pahtawi le cin nidang ciangin hong deihsak, a gamtat hong hoihsem ding hi.\nKipahtawi lo a kigensiat/tawt uh leh khantohna sangin kigal neihna hong piang zaw ding hi.\nLaiat pan sangsia tampi tungah a dotna, “sang siapi pa hahkatna hangin sangsia hoih bang ci-in suakthei ding na hiam?”\nSangsia tampite dawnna ah: “ka sepna tungah hong pahtawi siam leh ka hoih/hahkat ding hi.”\nHI MAH HI. Na zi/Pasal tungah pahtawina leh phatna tawh kipanin la na tate tungah zong tua bang mahin pahtawi dan siam in. Tua hileh na nupa kal leh na tate nuntak zia ah hoih lam manawh namu ding hi.\n“Pahtawina in amah nu/pa Khangto, lian sak ding hi.”\n2) Lungduaina tawh Sepsak/Gamta in.\nNihna ah: Nupa kal nuam nasakna dingun, Itna tawh na kisepsak un. Hih teng ah Itna tawh hih ding pawl khat in:\nPasal theih dingØ Na lawmnu kiang ah, Hong It, Ngailua ing ci-in ahang gen in. Tuadanin natung ah a hoihna na vagen ciangin amaitai sak in, hong lungdam mahmah ding hi.Ø Na zi tawh tukhomin thu kikuppih zel in la, na ngaihsutna leh na thuaknate kuppih zel in.Ø Na lawmnu adingin letsong pia-in la, na zi-in na itna leh khualna atheihna ding in.Ø Na heh laitakin na lawmnu kiang kampau dan kidawm, siam in.Ø Inn na sep huh zelin. Na zi Itna tawh na huhpen na ta ten hong muh ciangin alung uh nuamin Inn sungah Itna om e ci-in khamuang ding uh hi.Ø A hoihna leh a siamnate genin la, a siamnate hangin hampha ing cih gen zel in. (hihbang siamna anei zi ka neih hampha ing.)Ø A nute kiang ah na zi hoihna gen zel in.Ø Na zi-in na hong hihsak ciangin lungdam thugen zel in. A it huai mahmah thu mal nihin “Lungdam” ci zel in.Ø Nisimin thu ngen zel in:o Na zi leh na tate tawh.o Na zi tawh.\nZi theih dingØ Na lawmpa ana sepna panin hong ciah ciangin kam khum tawh hoihtakin na dawn, muakin la a vante nasang in. Mai gum, mial sa-in na dawn kei-in la maitai sieusiau in.\nØ Na tate tung ah napa un ei nuta teng hong khualmanin gim leh tawl khual loin na sem cih na tate hilh in. A pa na sepna panin hong tun ciangin na tate’n a pakiang ah genkik dinga a pa-in a gimna mangngilh ding hi.Ø A hoihna bek gen inla, na tate tungah hilh den in.Ø Min na lawmpa hoihna honggen leh ama kiangah hilh zel in. Hilh leng kiphasak in teh cih lungsim nei kei in.Ø Nikten puan silhzia kidawmin, Na kizepna-in mi dang lungsim alak loh nangin/minhong uk loh nangin. Ahih hangin Zan ciangin na lawmpa lupma’n na lumin la, lamdang asak dingin tangguakin puan nuai ah nalumin la...itna kihawm dingin a mansa-in na om in.\nTuadan hileh ka zi-in a kilawm a pumpi midang lak lo-in kei ading bekin koih a hong lak, aman kei hong it”ci ding hi.\nTua dan ngaihsutna-in ko ngeina tawh kituak kei na cih leh phamawh kei. Nang ngaihsutna danin gamta inla tuni-in na lawmpa a ding koici om le cin a hoih pen diam? Ngaihsunin.Na ngaihsutna in hunla kha mah ding hi. Hi hi, Sepna tawh itna lakin, gamtat sawmpah in. Itna leh deihsakna tak tawh na kihuh nak uh leh na nupa kal uh hong nuamin na lung uh hongdam ding hi.\n3) Kitawtna/hawmthawhna tawm lehJohn genna ah, “ka zi-in hong tawng den a, Ni simin ih Inn neu lua, ih mawtaw uh lui lua, ka sambawl nang sum nei ngei keng…’ci-in hong tawtbawl den hi.”\nAnna in gen a, “ka lawmpa Inn hong lutsim in, hih danin hong cihi, Sa na huan ciangin hihdanin huanin, bang hangin na puan tutna tungah pho na hiam?”\nNa nupa kal uh a nopna dingin lampi hoih penin, Na bawl, na sepnate uh kigensia, hawmthawhna tawh kitawng cihte a omloh ding hoih pen hi. Hi hi. Nidang ciangin hilhna ding, taina ding, tawt nading a om leh hawmthawhna tawh ci lo-in, nang kidong masa-in la, hih ka tawt sawmna pen a hihding mah maw, kul mah hiam? Cih ngiahsun masa in. Ka tawt sangin, lampi dang khat tawh ci leng ahoih diam? Hih dan hoihkei cia, tawt sangin, sa a huan ciangin, lim mahmah e hihdanin hih zawlai le hang lim zaw lai ding, na huan zel aw siamlua teh ci-in pahtawi lecin hong lungdam ding a hong siam semsem ding hi. Tua hileh Ki-itna hong khang semin nupa kal ah na neu cikcik tawh kitawt kisel hong tawm ding hi.\nIh gensiat sangin a hoihna lam gen lehang itna, kingaihna leh kikhualna hong khang zaw ding hi.\nItna-in khialhna khempeuh maisak hi. (1 Per 4:8)Khat leh khat na kigensiat, tawt uh leh na ki-Itna, lawmtaatna uh hong sia ding hi. (Gal 5:15)\nItna tawh en in, Itna tawh hong kithuk kik kei zong. Mi pawikhat in; bang hangin a nuai ate danin kenhih ding ka hiam cithei hi. 1) Zahtakna, pahtawina lakin, 2) Lungduaina tawh hihsak, sepsakin, 3) Gensiatna, tawtna, hawmthawhna tawmsak in?\nKa nu leh pa in kei tungah honghih ngeilo pi, ken bang hangin ama tungah hih tuan ding ka hiam?\nAns: Jesuh Khrist in hong genna ah na nu leh pa itin, amau nang a hong It kei phial zongin ci hi. (Mtt.5:44-46).A baih ding hiam leh? Baihlo ding hi. A hihhangin Pasian vang liatna tawh kihihzo ding hi.\nKa lawmin kei tungah nahoih hong hihsak kei phial zong in, ken amah pahtawi in, na hoih ka sepsak ding a, kagensia kei ding hi.\nHong tha hatsak Pasian hangin na khempeuh ka hih thei hi. (Phil. 4: 13)\nPost on March 2013, tran 2010\nCidamna Itna leh Sex Pasian Thu Thuluui/Articles\nItem Reviewed: NUPA KAL AH A NUAM THEI PEN IN KHANTOHNA DING. Agelh - TS Siam, Khaute Description: Rating: 5 Reviewed By: Cinpu Zomi


url: =Zolai Tongdot bu masa bu 1000 kibawl khia ding :: ZOMI DAILY\nposted on 19 November 2014 at 7:52 am Lomkholna: Hauthang, Laipian, News, Zomi\n1. Leitung ah minam lian khat in Ngeina Kampau, Lai neitek ahihi cih itheih sa hi.\n2. Zolai icih te tomlawh pak na hi a, ei ading Eisungtualsuak lai leh Cope in hongbawl sak lai n Zolai ahihi.\n3. Zolai Zominam lai nei ikicih ciang in Cope hong bawlsak lai malngawm Roman Alphabet zang in tulaitak anop mahmah hang in Sanggam Laimi’ Laizo Khumi’ Cho in Amau kampau tek in nanei leuleu uh a, khangsawnsawn masuan ding in Kawlte valhtum ding minam ihihi.\nTua man in sanggam te in tualsuaklai neilo uh hi a, Ei te Zomi in tualsuak lai namnih bang anei ihi zen hi.\nTua phuahlo in omlel ding alungngai mipil aom mahbang in Puahtoh ding alungngai mipil mitei miciimm ki om leuleu hi. Tu in Piantit gampai te lai kikhak na bangbek hilo in Computer ah Zolai Keymap kinei kingkeng ahih man in Khangthak itute khang ah hih Lai Laipian lai’ Pau Cin Hau lai ci heihailo in minam 53 akhuicip suk official lai isuah ding tulai eite in masuan inei hi.\nHih lai api cin ciang in Laipian biakna azuite in hihlaitawh athubullet Pasian thubu gelh ding a, Zomi Christian in zong minam 53 te eikampau in azuih kimna ding in Hih laimal tawh Holy Bible igelh khiat hun hong tungding ahihi.\nTua hun ma in Hihlai tawh kampau dangtuamtuam ahi Laizo, Zotung, Zophei Khumi , Cho mi Khang kampau tawh akigelh khiat loh ding thupi ahihi. Lainei minam Pasian thupha piak minam cipsak kipsak ciang in Minam hong kisehsat 53 akhui siam makai GZA’ WZC’ LZI, ZOLLS,ZOLUS,ZOCUS, ZOMUS, ZONUS in muibun mahmah ding ahihi. Tu in Tongdot bu offset ah bu 500 kizo pan hi.\nPrevious: Dr. Cing Pum Neam Operation ki bawltading (Update 18 Nov)\nNext: Thuthak Tomkimcing 18 Nov 2014


url: =USA Ngam Ii Political Phuudan (Structure) « Nikonghong\nHome » Politic » USA Ngam Ii Political Phuudan (Structure)\nUSA Ngam Ii Political Phuudan (Structure)\nZomi tam mama USA ngam kitheng aa, citizen zong tam mama in kinga zo hi. Zomi tam mam ii ih ngam suak zo ci leang zong kikhial ngawl tu hi. Tua ahikom US ngam ii political pai zia a cing dildel ahibuazong ahiauhiau beak in tel leang kilawm hi.\nUSA sia political system sia Federal system hi. Federal system ii khiakna sia Central kumpi (Federal) le state kumpi teng in thuneina power hawm in ngam ukna system hi. Ci nopna in, Federal kumpi in US ngam sung bup mun theampo ah ama thu in seam thei bup siat tuan ngawl aa, state kumpi in ama state sungah thu nei, power nei vave cina hi.\nFederal Kumpi (Federal Government) sia anuai abang in branch 3 in kikhen kik hi.\nLegislative Branch (ဥပေဒျပဳလုပ္သူမ်ား)\nExecutive Branch (အလုပ္အမႈေဆာင္အဖြဲ႕)\nJudicial Branch (တရားသူႀကီးအဖြဲ႕)\nLegislative Branch sia anuai abang khen 2 in kikhen laleao hi.\nExecutive Branch sia anuai abang khen 3 in kikhen laleo hi.\nJudicial Branch zong anuai abang khen 2 in kikhen hi.\nOther Federal Court.\nAnuai aa, diagram sia en leang kitel sinsen tu um ing.\nBy thawngno in Politic, USA on April 12, 2012 .\n← USA State Te Ii Zaina\tThe Lady →


url: =Aki // Patty 25. Juli 2013 um 20:38\nAki // Patty 25. Juli 2013 um 20:46\nHiko Hino 25. Juli 2013 um 11:57\nHiko Hino 25. Juli 2013 um 15:19\nAki // Patty 25. Juli 2013 um 20:53\nAki // Patty 25. Juli 2013 um 20:59\nHiko Hino 25. Juli 2013 um 11:33\nAki // Patty 25. Juli 2013 um 21:16\nHiko Hino 25. Juli 2013 um 12:37\nHiko Hino 25. Juli 2013 um 15:00\nHiko Hino 25. Juli 2013 um 15:01\nAki // Patty 25. Juli 2013 um 21:31\nAki // Patty 25. Juli 2013 um 17:20\nAki // Patty 25. Juli 2013 um 21:35\nAki // Patty 25. Juli 2013 um 21:45\nAki // Patty 26. Juli 2013 um 07:13


url: =MNA Airline Vanleang Hawl Sizaangmi Khat ~ Thu Tatuam (Siyin News)\nMNA Airline Vanleang Hawl Sizaangmi Khat\nWednesday, June 17, 2015 Sizaang Thu No comments\nMyanmar National Airway (MNA) ah zak tu Boeing 737 - 800 vanleangte USA gam Seattle, WA Boeing Comanpy pan June 11,2015 ni-in leithak uh a, Sizaangmi vanleanghawl Capt. Nay Tin (Khuasak) zongh kihel thei hi.\nCapt. Nay Tin sia Khuasak khuami Chin State Minister of Land Nationlization aseam ngei Pu Lun Pum ii tupa hi aa, apa sia Brig Gen Myo Tin and Daw Helen Lun Pum hi in, 1972 kumh in suak hi.\nAma sia Yangon Dagon SHS (1) pan tansawm ong in, ngalkap DSA saang zomhsuak aa, tuapan aman ciang Myanmar Air Force ah tum zawk ciang Capt taw tawp aa, Myanmar Airway International ah pilot in pang hi.\nAzi sia Nu Khine Thazin Thaung le atapa Zeyar Myo Tin ( Thawn), Banyar Myo Tin ( Nang) hi in, Thawn sia tulaitak UK ngam ah medical saang akaa laitak hi aa, Nang sia tulaitak GCE O LEVEL sin laitak hi.\nBoeing 737 lei natu Myanmar Airway in Singapore ah April 25-May 29, 2015 sung sinna neisak masa uh hi.\n.......... | ______ | ..........\nMNA ii leivanleangte sia ngamdang atu hi aa, kumh thum sung 2015- 2018 sung 10 leisawm aa, tutuung asia amasa phitbel ci'n MNA airline facebook ah kisua hi.\nBoeing company website tungah aki-aat bangh hi leh Boeing 737-800 te khat ciang US$ 93.3 million manh ci hi.\nMNA vanleang atonuamte in Vanleang ticket sia +95 1 378 603 or +95 1 377 840 ah kidawp thei hi.\nPhoto credit to : MNA, Capt Nay Tin


url: =A Ali in Latham, NY | Intelius\nPeople Search Email Lookup Social Network Search Property Records 24-Hour People Search Pass Search results for A Ali in Latham, NY We found 5 people that match A Ali in Latham, NY 1.\nThis information for purposes of identification only (not included in reports) Name/Aliases Has lived in Has worked at Has studied at Related to DOB Phone Address Asghar Ali Latham, NYWatervliet, NYBrooklyn, NY New York Department Transportation Q AliMahvish Ali 2.\nAshraf Hassan Ali\nThis information for purposes of identification only (not included in reports) Name/Aliases Has lived in Has worked at Has studied at Related to DOB Phone Address Ashraf Hassan AliAshraf S Hassanali Latham, NYNew York, NYSouth Plainfield, NJ Shiraz HassanaliKarim HassanaliShirin HassanaliAmina Hassanali 3.\nThis information for purposes of identification only (not included in reports) Name/Aliases Has lived in Has worked at Has studied at Related to DOB Phone Address Anjum AliAli Anjum Latham, NYKingston, NYStone Ridge, NY Nadeem AliNazir AliSaba AliMohammad AliSyed Mansoor Ali 4.\nThis information for purposes of identification only (not included in reports) Name/Aliases Has lived in Has worked at Has studied at Related to DOB Phone Address Amena Ali Latham, NYBethesda, MDWashington, DC Gustavo BessalelWazir AliAhmed AliMir Ali View All\nThis information for purposes of identification only (not included in reports) Name/Aliases Has lived in Has worked at Has studied at Related to DOB Phone Address Alhag AliAli Alhag Latham, NYAlharam, NY Related People Searches


url: =21st Century Pinlong Conference & Outcome ~ Khawm Pau :: ZOMI DAILY\nposted on 7 September 2016 at 10:46 am Lomkholna: Khawmpau, News, Politics, Zomi\nKawlgam bup phial in ingak lah mahmah Pinlong khawmpi nihna mitphiatkaal in ongbei ziau a., Pawl khat ten adeih teng uh ngen ziahiziah in, Pawlkhat leuleu ten kamkhum nono azaaknop thei thugen uha, Pawlkhat te leuleu hang giapgiap hi.\nThu kikupna omnailopi pawlkhat taleuleu in ZCD ten bangmah ngenlo ci a akukuvpawlkhat tawh., Makaai te mawhsak nuam kisa liit dawk abangtawh, Chin peen Zomi tawh laihding ci a 21st Pinlong khawmpi ah Innteek kisa banghiam khat abang kimlai ZCD ten Zomi ngenlo peuh acihoihoi tawh., kiso ngei ngaai a ahizong in Khawmpi ongmanta., anung ah agah outcome bang cih i etsuk ciang.\nAdeihdeih angen ten lah ngah in puapah leetlaat cih kizalo, ngenlo ci a imawhsak telah kipialo cih kizalo in kilamdan na omlian nailo hi ahang peen thukikupna kinei nailo hi.\nAhizong in namdang te peen Pinlong kikupna lian aneihtheih loh uhhang outcome hoihsak veve uha, mipi leh Maikaai kimuhtuahna, kilemtuahna cihbang in hunhoih hunmanpah la in thunung thuma omzelzul sak selo uhhi. Gentehna Karen te a pa bang Lutol lai Kawllai zong hoihtak simtheilo hinapin mipi phunselo muangsuk lel uhhi.\nZomi te ading in 21st Pinlong peen Limlang hoihpikhat in ongpiang in kamu a anuai a bang teng kimu thei hi.\n1.Kua teng in Makaai te it a panpih cih kimu hi.\n2.Kua teng in Makaite langbawl in koko cih kimu hi.\n3.Kikoko ta leh kitheih kheem mawhbawl uh a ZCD makai te picinna kimu hi.\n4.Zomi te peen ei le kimuangzotak nailo midangte mah thu asasa lai om cih kimu hi.\n5.Zomi pawlkhat peen Laitan sinna asan mahmah hang picingtaklo cih kimu hi.\n6.Hoih asa kei phial zong in Makaai te nasepna mualko selo in aki ipzo mahmah makaaipicing Pawlkhat zong kimuthei hi.\nTua ahihman in Zomi ten i outcome peen Mipi leh Makaai te suktuah napeuh in zangding maw? Kitot kiselna peuh hisak maiding maw cih makai te zongbuainailo anakitulmawh pawlkhat in ngaihsut huaikha ding hi.\nIngaihsut khopding in kadeih thu in.,\n1.Ipu ten Zomi vaai sung kei mawkcih phingphing kei ni! 1990 kumpan nasiatak in kitaangko kisungkhin hia recognize kingaak bek ahihi.\n2. Iminamvaai ah Ipu te mawkhawmthawh sekei ni Chin ikicih haihai laipek in Ipu te Zomi ah nakho khin hi.\n3. Politics vaihawmna ah mawk hawmthawh sedan ni amau anuntaakna uhtawh akheek ngam uhhi.\nHih 21st Century Pinlong vaai peen kumtampi adawldawl a ongpaito laiding thu hi a ZCD in Zomi Zogam ading athusun ding leh asunsa kiptak in laitawh athutawh kicingtak in neisitset ahihman in Online Virus tetawh Zomi ten ilungsim palangsakselo in ngakni cih kei mimal kingak na hi.\nPrevious: Vondeih Kep Ding – 54 (Pau Khan Kap)\nNext: Thai gamsung sanginn gei ah Bomb puakkham, mi 3 si, sawmval liam ~ ZD